ישיבת מליאה, כנסת 16, פרוטוקול מספר 39, 2003-07-01 00:00

ראובן ריבלין: חברי הכנסת, היום יום ג', א' בתמוז התשס"ג, 1 בחודש יולי 2003 למניינם.

ראובן ריבלין: אני מתכבד לפתוח את ישיבת הכנסת.

ראובן ריבלין: נתחיל בהודעה ליושב-ראש הכנסת.

ראובן ריבלין: הנני להודיעכם, חברי הכנסת, שמזכיר הממשלה הודיעני לאמור: נכבדי יושב-ראש הכנסת, אבקש להודיעך, על-פי סעיף 9(א)(7) לחוק הממשלה, התשס-א-2001, כי שר האוצר שב ארצה ביום כ"ב בסיוון התשס"ג, 22 ביוני 2003.

ראובן ריבלין: בכבוד רב, ישראל מימון, מזכיר הממשלה.

ראובן ריבלין: רבותי חברי הכנסת, יש לנו כאן אורחות מנפאל שעתידות להגיע ליציע הכנסת - הן ישבו אצלי בלשכה עד לפני שניות מספר - ונברך אותן בהזדמנות זו.

ראובן ריבלין: אבל בינתיים, כנהוג, אנחנו נערכים לנאומים בני דקה.

ראובן ריבלין: כפי שאנחנו עושים זאת כל יום שלישי, על מנת שאהיה בטוח מי הראשונים מבין האנשים שינאמו את הנאומים בני הדקה, אני מפנה אתכם להצבעה.

ראובן ריבלין: נא להצביע.

ראובן ריבלין: מי שיצביע, בעד, נגד או נמנע, ויירשם בפרוטוקול, יהיה בין האנשים שבוודאי ינאמו היום נאום בן דקה.

ראובן ריבלין: גם חברת הכנסת לבני וגם חבר הכנסת מלכיאור נמצאים באולם, אבל הם לא הצביעו משום-מה.

ראובן ריבלין: כנראה חברת הכנסת לבני הצביעה לפני שהפעלתי את כפתור ההצבעה.

ראובן ריבלין: נא להביא לי את הפרוטוקול.

ראובן ריבלין: רבותי חברי הכנסת, אני שמח לארח בכנסת משלחת מכובדת של נשים, חברות הפרלמנט הנפאלי, שירדו מגג העולם אל להט הקיץ הישראלי.

ראובן ריבלין: יש האומרים שהחום השורר בארצנו איננו אקלימי בלבד, אלא גם חום פוליטי לא מבוטל.

ראובן ריבלין: ברוכות הבאות, נציגות העם הנפאלי, המבקרות היום בכנסת והנמצאות כאן אתנו ביציע האורחים.

ראובן ריבלין: בין נפאל וישראל קיימת ידידות מוצקה, הנמשכת עשרות שנים.

ראובן ריבלין: זוהי מערכת יחסים יציבה ואמיצה, הקושרת שני עמים בעלי מסורת עתיקה.

ראובן ריבלין: בזיכרון ההיסטורי שלנו קבועה עמדתה האמיצה של נפאל באו"ם, כשסירבה לתמוך בהחלטה המשווה את הציונות לגזענות.

ראובן ריבלין: כזכור, לימים בוטלה ההחלטה והושלכה לפח האשפה של ההיסטוריה, המקום הראוי לה.

ראובן ריבלין: גבירותי חברות הפרלמנט מנפאל, יש לארצכן עשרות אלפי שגרירים נאמנים בישראל.

ראובן ריבלין: כוונתי, כמובן, לישראלים החוזרים הביתה נלהבים מהנופים ההרריים הקסומים ומהיחס האדיב והחם של בני נפאל אליהם.

ראובן ריבלין: המטיילים הישראלים גם משיבים ידידות ואהבה ויש מביניהם העושים עבודה מסורה ויפה באחת הקהילות העניות בנפאל, ג'אנקפור, וזוכים להערכה רבה.

ראובן ריבלין: אנחנו התוודענו כאן לחיילים הנפאלים, המהווים מרכיב קבוע ביחידות שמירת השלום של האו-ם המוצבות באזורנו.

ראובן ריבלין: אני מאחל לכן, גבירותי חברות הפרלמנט הנפאלי, סיור פורה ומעניין בישראל.

ראובן ריבלין: אני מאמין כי ביקורכן יניח נדבך נוסף וחשוב להעמקת היחסים בין שתי המדינות ויחזק את הידידות ביניהן.

ראובן ריבלין: Welcome to our country, to our state, to the Israeli Parliament, the shrine of democracy of the Israeli state.

ראובן ריבלין: Thank you and welcome.

ראובן ריבלין: תודה רבה.

ראובן ריבלין: ובכן, רבותי חברי הכנסת, ראשון הדוברים – חבר הכנסת מגלי והבה.

ראובן ריבלין: אחריו – חבר הכנסת איתן כבל.

מגלי והבה: אדוני היושב-ראש, חברי חברי הכנסת, ביום חמישי האחרון השתתפתי בסיום קורס טיס בדרום הארץ, והחלטתי להעלות על נס את העובדה שבין הבוגרים היה הטייס הדרוזי הראשון.

קריאה: נווט, נווט.

מגלי והבה: אני יכול להעיר לך שנווט וטייס זה היינו הך.

מגלי והבה: שניהם באותם רמה.

מגלי והבה: יש עוד צוערים בקורס ובקורסים האחרים.

מגלי והבה: זה עוד הישג אדיר.

מגלי והבה: מכאן אני רוצה לברך את בני עדתי על כך שאנחנו תמיד, גם בימים אלה, מצליחים להשתלב ולהתקדם בחיי המדינה, ואין יותר טוב מדוגמה זו לכך שאנחנו משתלבים בכל התפקידים, בכל התחומים.

מגלי והבה: מכאן אני רוצה לברך את החניך שסיים את הקורס ואת משפחתו, שתרמה רבות ועדיין תורמת למערכת הביטחון.

ראובן ריבלין: תודה רבה.

ראובן ריבלין: חבר הכנסת איתן כבל.

ראובן ריבלין: אחריו – חבר הכנסת יצחק וקנין.

איתן כבל: אדוני היושב-ראש, חברי חברי הכנסת, בנצרת-עילית עומד להיסגר מפעל לבגדי-ים, "פלפל", בגין מצוקת אשראי.

איתן כבל: יש הזמנות, אך למרות זאת נאלץ המפעל לפטר 80 עובדים.

איתן כבל: החשב הכללי מעכב הלוואה בסך 5 מיליוני שקלים זה כשנתיים, עקב תביעות לערבויות שהמפעל לא יכול לעמוד בהן.

איתן כבל: חברי חברי הכנסת, כששיעור האבטלה הוא כבר 11% והוא רק מטפס כלפי מעלה, אני חושב שראוי שמדינת ישראל, משרד האוצר ומשרד התעשייה והמסחר ייכנסו לעניין על מנת שנמנע מעוד 200 ומשהו משפחות להיכנס למעגל המצוקה ולמעגל האבטלה.

איתן כבל: תודה.

ראובן ריבלין: תודה.

ראובן ריבלין: חבר הכנסת יצחק וקנין.

יצחק וקנין: אדוני היושב-ראש, חברי חברי הכנסת, אני רוצה להעלות נושא נדוש – איחוד הרשויות.

יצחק וקנין: לצערי הרב, הרשימה היתה ארוכה מני ים והיא התקצרה ומתקצרת מדי יום ביומו.

יצחק וקנין: לכבודן של הממשלה והכנסת אני מציע שיורידו את כל הנושא של איחוד הרשויות.

יצחק וקנין: זה לעג לרש לראות את הרשימה שנשארה היום מאותה רשימה גדולה וארוכה שהביאו לפנינו בעת הנחת התקציב.

יצחק וקנין: לכן, טוב יעשה שר האוצר ויחפש לו איחוד אחר, אולי יאחד את משרד האוצר עם משרד הפנים, זה יהיה יותר טוב מאשר לחפש את כל האיחודים האלה, שלא נשאר מהם כלום.

ראובן ריבלין: תודה.

ראובן ריבלין: חבר הכנסת עבד-אלמאלכ דהאמשה.

עבד-אלמאלכ דהאמשה: כבוד היושב-ראש, חברי חברי הכנסת, הבוקר, במבצע צבאי מתוקשר היטב, הרסה ממשלת שרון את המסגד הקיים, המסגד הארעי, ויסודות לבנייה קשה במתחם שיהאב א-דין בנצרת.

עבד-אלמאלכ דהאמשה: אני רוצה להזכיר כמה עובדות: א.

עבד-אלמאלכ דהאמשה: האדמה של המסגד, אין עליה מחלוקת - היא מוחזקת על-ידי המוסלמים בנצרת ורשויות הווקף, אף אחד לא טוען אחרת; ב.

עבד-אלמאלכ דהאמשה: המסגד מרוחק דיו מהכנסייה, ואף נוצרי, לא בנצרת ולא בתוך מדינת ישראל, לא התנגד לבניית המסגד ולא מתנגד לו; ג.

עבד-אלמאלכ דהאמשה: ועדת המעקב אימצה שתי החלטות קודמות של ממשלת ישראל לבנות את המסגד בתנאים ובמקום שהוחלט עליהם, ובכל הציבור הערבי היה קונסנזוס, עם כל הפלגים הפוליטיים וכל המפלגות, כולם הסכימו שהמסגד אכן ייבנה באותה מתכונת שהוחלט עליה; ד.

עבד-אלמאלכ דהאמשה: לאחר שלוש שנים מההחלטה הנ"ל, שאומצה על-ידי כולם, כאשר עלה מר שרון לשלטון, יום אחד לפני מתן ההיתר הפורמלי לבניית המסגד הוא התערב אישית – שבועיים לאחר בחירתו במקום מר ברק – עצר את התהליך והביא את הדברים לאן שהביא.

ראובן ריבלין: משפט אחרון.

עבד-אלמאלכ דהאמשה: הייתי רוצה להביא עוד עובדות, אבל במשפט האחרון אני רוצה להזהיר, שמר שרון פתח היום דף חדש עם הערבים במדינת ישראל.

עבד-אלמאלכ דהאמשה: הדף הזה כולו התקפה על האסלאם והמוסלמים.

ראובן ריבלין: זו לא הצעה לסדר, חבר הכנסת דהאמשה.

עבד-אלמאלכ דהאמשה: אני רק משלים משפט.

עבד-אלמאלכ דהאמשה: לא במקרה עולים עכשיו למסג'ד אל-אקצא ולחראם אל-שריף, הוא רוצה להעלות לשם יהודים בכוח, ולא במקרה המשטרה עשתה זאת גם לפני חודש.

עבד-אלמאלכ דהאמשה: כל הדברים האלה של מר שרון ומר בוש מזמינים רק איבה ושפיכות דמים.

ראובן ריבלין: חבר הכנסת דהאמשה, זו לא הצעה לסדר-היום.

ראובן ריבלין: רבותי חברי הכנסת, אני לא יכול להרשות לחברי כנסת לדבר על חשבונם של חברי כנסת אחרים.

ראובן ריבלין: חבר הכנסת אברהם בורג, בבקשה.

ראובן ריבלין: אחריו - חברת הכנסת גילה גמליאל.

אברהם בורג: אדוני היושב-ראש, כנסת נכבדה, בימים אלה – כך התפרסם – מתירה משטרת ירושלים עלייתם של יהודים להר-הבית, חלקם שוטרים מוסווים, חלקם יהודים מגולחי זקן על מנת שלא יהיו - - -

אורי אריאל: - - - ראש השב"כ.

ראובן ריבלין: לא, חבר הכנסת אריאל.

ראובן ריבלין: קודם כול, לא יצעק אדוני קריאת ביניים כשהוא הולך.

ראובן ריבלין: דבר שני, לא יפריע לחבר הכנסת בורג לומר את דבריו.

אברהם בורג: לעולם.

אברהם בורג: בנושא הזה אני מבקש להתייחס לשני דברים, ראשית מנקודת המבט התורנית או האמונית, ושנית מנקודת המבט המדינית.

אברהם בורג: אליבא דתפיסתי ותפיסתם של רבים בבית הזה, הר-הבית אסור בעליית יהודים לא בגלל מניעה פוליטית אלא בשל הקדושה היתירה שלו.

אברהם בורג: כל העולם כולו שייך לקדוש-ברוך-הוא והקדוש-ברוך-הוא נתנו לבני אדם, ומקום אחד אנחנו נותנים לקדוש-ברוך-הוא ואומרים: שם אנחנו לא נדרוך.

אברהם בורג: זאת הקדושה העילאית, שאנחנו מכבדים אותה בכך שאיננו דורכים בו.

אברהם בורג: הצד השני הוא הרצון לשבור את הדבר הזה.

אברהם בורג: עולים הרבה להר-הבית בצורות שונות ומשונות.

אברהם בורג: אני מקווה שגם מנהיגי ישראל, שבעבר, בעלייתם להר-הבית גרמו הרבה טוב לעם היהודי, וגם מנהיגי הביטחון בישראל יבינו, שאם יש מקום שממנו עתיד לצאת הפיגוע הגאולי הבא הרי זה הר-הבית, וינקטו הרבה יותר זהירות, הרבה יותר חוכמה והרבה יותר שיקול דעת לפני שהם מתירים לתעלולים כאלה לקרות.

ראובן ריבלין: תודה לחבר הכנסת בורג.

ראובן ריבלין: נתתי לך 15 שניות על הפרעתו של חבר הכנסת אריאל.

ראובן ריבלין: חברת הכנסת גילה גמליאל, לרשותך דקה, כמו לאחרים.

גילה גמליאל: אדוני יושב-ראש הכנסת, חברות וחברי הכנסת, בישיבה של הוועדה לקידום מעמד האשה היום דנו בכל מה שקשור לאלימות נגד נשים.

גילה גמליאל: מלבד הנתונים הקשים ששמענו, נחשפנו לנתון שאסור שהמליאה תיתן לו יד בגלל בעיות תקציב שלא יבואו על פתרונן.

גילה גמליאל: מדובר על נשים מוכות, שמלבד זה שהן צריכות לספוג את הבעיה עם הבעלים שלהן, יש המשכיות לעניין על-ידי הילדים שלהן.

גילה גמליאל: הן נאלצות לראות את הילדים שלהן מכים את החברות שלהן.

גילה גמליאל: היום למדינת ישראל אין תקציב על מנת לטפל בילדים שעלולים להיות דור המשך, ואחר כך כל אחד מאתנו יצטרך להתמודד עוד פעם עם הקמת הוסטלים ומקלטים לנשים מוכות, במקום לעקור את הבעיה מן השורש ובמקום לדאוג לאותם מתבגרים הן דרך החינוך והן דרך תוכנית מיוחדת.

ראובן ריבלין: תודה רבה.

ראובן ריבלין: חבר הכנסת אבשלום וילן, ואחריו - חבר הכנסת ליצמן.

אבשלום וילן: אדוני היושב-ראש, רבותי חברי הכנסת, הבוקר התקיימה ישיבה משותפת של ועדת העלייה והקליטה וועדת החינוך, והתברר בה ששרת החינוך, האמונה על ההדר הבית"רי, נתנה לפני יומיים מכתבי פיטורים לראשי מינהלת נעל"ה – נוער עולה לפני ההורים, החל מהיושב-ראש, חתן פרס ישראל, אריה קרול, המלווה את הפרויקט מיומו הראשון ודרך מנהלי הפרויקט.

אבשלום וילן: אדוני היושב-ראש, אם התחרות הפרועה בין שרי הליכוד מי יסדר יותר ג'ובים לאנשיו לא תיפסק - מדינת ישראל משלמת ותשלם מחיר יקר מדי.

אבשלום וילן: גם פרויקט נעל"ה, גם מועצות הייצור, גם הרבה דברים אחרים שנוסדו פה לאורך עשרות שנים במכנה משותף של כל החברה הישראלית, אינם כלי משחק בידי פוליטרוקים המתחרים על חברי מרכז כתנאי לבחירתם ובדרך שורפים את כל מה שיקר לכולנו.

אבשלום וילן: תודה.

ראובן ריבלין: תודה רבה לחבר הכנסת וילן.

ראובן ריבלין: חבר הכנסת יעקב ליצמן, ואחריו - חבר הכנסת אליעזר כהן, הידוע כצ'יטה.

יעקב ליצמן: אדוני היושב-ראש, ועדת השרים לענייני חקיקה לא אישרה השבוע בהצבעת תיקו – שישה מול שישה – את הצעת שרי שינוי לעקור את המעמד החוקי והמשפטי של מערכת החינוך העצמאי ו"מעיין החינוך התורני" ממעמד של תקצוב למעמד של גוף נתמך.

יעקב ליצמן: לפני 50 שנה נקבע בחוק, שהחינוך העצמאי יש לו מעמד כגוף מתוקצב כמו כל מערכת החינוך הכללית.

יעקב ליצמן: בשנים האחרונות החליטה הכנסת שגם מערכת החינוך של "מעיין החינוך התורני" מוכרת כגוף מתוקצב ולא כגוף נתמך כמו העמותות.

יעקב ליצמן: מאחר ששרי שינוי כבר הצליחו להרוס את כל המשפחות החלשות, עכשיו הם ממשיכים במזימה שלהם לעקור גם את החינוך.

יעקב ליצמן: אני קורא לממשלה להפסיק ללכת שולל אחרי ההשתוללות של שרי שינוי ולגלות קצת שפיות דעת.

יעקב ליצמן: תודה.

ראובן ריבלין: תודה לחבר הכנסת ליצמן.

ראובן ריבלין: חבר הכנסת אליעזר כהן, ואחריו - חבר הכנסת ואסל טאהא.

ראובן ריבלין: חבר הכנסת טיבי, אדוני לא רשום.

אחמד טיבי: - - - הצביעו במקומו.

ראובן ריבלין: תיכף נברר את העניינים.

אליעזר כהן: אדוני היושב-ראש, קיבלנו היום את החוקים שקיבלו את הצבע הכחול, וביניהם יש אחד מטעמו של עזמי בשארה, ובו הוא מציע לבטל את הקרן הקיימת, את קרן היסוד, את ההסתדרות הציונית, את מינהל מקרקעי ישראל ועוד איזה 20-30 מוסדות ציוניים.

אליעזר כהן: אני חושב שלחבר הכנסת בשארה קשה מאוד לחיות במדינתו של העם היהודי.

אליעזר כהן: אולי הוא ישחרר אותנו מנוכחותו בכנסת הזאת, בכנסת של העם היהודי בארץ-ישראל?

אליעזר כהן: אולי ייקח את חבריו וילך הביתה?

אברהם בורג: - - - הערות של היושב-ראש מהכנסת הקודמת.

אליעזר כהן: אין לך שום בעיה, שייקח את החברים שלו וילך מפה הביתה.

ראובן ריבלין: רבותי חברי הכנסת, חבר הכנסת טאהא, מה שאמר חבר הכנסת כהן הוא לא שאסור לחבר הכנסת בשארה להעלות את הצעת החוק הזאת על סדר-היום, הוא רק אמר שהוא מתנגד לה והוא מציע לו הצעה.

ראובן ריבלין: בבקשה, חבר הכנסת טאהא, לרשותך עומדת דקה לענות לו.

ראובן ריבלין: אגב, יש הרבה יהודים שחושבים שלא צריך את הסוכנות.

ואסל טאהא: אדוני היושב-ראש, בשעות הבוקר, לפני זריחת השמש, הופתעו תושבי נצרת בפרובוקציה חדשה של הריסת מסגד שיהאב א-דין.

ואסל טאהא: אני מביע פליאה על כך שבכל פעם העניין הזה נרגע וממשלת ישראל מעוררת אותו מחדש.

ואסל טאהא: יש לציין ולהזכיר, שהממשלה בראשותו של נתניהו אישרה את בניית המסגד על שטח של 700 מטר באפריל 1999, לפי המלצת ועדת-קצב.

ואסל טאהא: ממשלת ברק הקימה ועדה בראשות בן-עמי, שאישרה גם היא את המלצת ועדת-קצב בספטמבר אותה שנה.

ואסל טאהא: החלטת הממשלה היום על ביצוע ההריסה לאור המלצת ועדת-שרנסקי מעידה על בלבול מכוון ועל מגמה פוליטית מפורשת בתהליך קבלת ההחלטות.

ואסל טאהא: אנו עדים לניסיון של זריעת ריב ומדון בעיר נצרת.

ואסל טאהא: זה גם דומה לאותה החלטה אומללה שנתקבלה בקשר להר-הבית, להתיר ליהודים מלווים במשטרה להיכנס ולבקר ולעשות שם פרובוקציות.

ראובן ריבלין: תודה.

ראובן ריבלין: עמדת בלוח הזמנים וזה יפה מאוד.

ראובן ריבלין: רבותי חברי הכנסת, חבר הכנסת אילן שלגי, ואחריו - חבר הכנסת אהוד יתום.

אילן שלגי: אדוני היושב-ראש, חברות וחברי הכנסת, היום התפרסם עוד מחקר בין-לאומי, שמציב את החינוך הישראלי בתחתית סולם המדינות המפותחות.

אילן שלגי: הכישלון החוזר של תלמידי ישראל, הפעם מדובר בבני ה-15, בהבנת הנקרא, במדעים, במתמטיקה - במקום 30, 33, מבין 41 מדינות - מאוד מדאיג.

אילן שלגי: הכישלון של מערכת החינוך לדורותיה חוזר ומכה בפרצופנו שוב ושוב.

אילן שלגי: ועדת החינוך של הכנסת תידרש לעניין, כמובן.

אילן שלגי: אנחנו נשקול דרישה להקמת ועדת חקירה, ובכל מקרה, נקרא לממשלת ישראל להגיע להחלטה היסטורית שאומרת שהחינוך הוא החוסן הלאומי.

אילן שלגי: ואם חסרים משאבים לחינוך, יש לקחת גם מתקציב הביטחון.

אילן שלגי: תודה רבה.

ראובן ריבלין: תודה רבה על העמידה בלוח הזמנים.

ראובן ריבלין: חבר הכנסת אהוד יתום, ואחריו - חבר הכנסת אורי אריאל.

אהוד יתום: אדוני היושב-ראש, חברי חברי הכנסת, בלי להתייחס לבעיה העקרונית של פינוי מאחזים, אני מבקש לגנות כאן בכל לשון של גינוי את סרבן הפינוי סגן בר-ניצן, שלמעשה מעל באמון שצה"ל נתן בו.

אהוד יתום: אני מציע הצעה למשטרה הצבאית ולצה"ל: לכלוא בחדר אחד את סרבן הפינוי ואת סרבן השטחים או סרבני השטחים, על מנת שינהלו דיאלוג בתוך החדר הזה, בבית-הכלא, ואולי יגשרו על הפערים שלהם ושל החברה הישראלית.

אהוד יתום: אני אצפה מהם שישרתו יחד בשטחים ויחדיו הם יבצעו את הנחיות צה"ל וממשלת ישראל.

אהוד יתום: תודה רבה.

ראובן ריבלין: תודה רבה לחבר הכנסת יתום.

ראובן ריבלין: חבר הכנסת אורי אריאל, ואחריו - חבר הכנסת מלכיאור.

אורי אריאל: אדוני היושב-ראש, היום הגיע אלי מכתב ממר יונה באומל, אביו של זכריה באומל, שהוא בין נעדרי לבנון.

אורי אריאל: הוא כותב כך: ב-1982 שלח שר הביטחון דאז, מר שרון, את החיילים, ועד היום גורלם לא נודע.

אורי אריאל: בנובמבר 1993 החזיר ערפאת חצי דסקית של באומל, באומרו שבתוך שבועיים ייתן מידע מלא.

אורי אריאל: אנחנו עשר שנים אחר כך - ולא קרה דבר.

אורי אריאל: עכשיו ראש הממשלה שרון משחרר אסירים פלסטינים, אבל מידע אין.

אורי אריאל: אני משוכנע שיושב-ראש הכנסת וחברי הכנסת, המשמשים בתפקידים שונים כראשי אגודות ידידות עם מדינות אחרות, יעלו במפגשיהם בכל מקום בעולם, בכל זמן, את שאלת גורלם של החיילים שאנחנו לא יודעים מה אתם, רון ארד והאחרים.

אורי אריאל: תודה רבה.

ראובן ריבלין: חבר הכנסת מיכאל מלכיאור, ואחריו - חבר הכנסת מרגי.

מיכאל מלכיאור: אדוני היושב-ראש, עמיתי חברי הכנסת, היום היתה לי הזדמנות להיות אורח בכנס חשוב ביותר פה בירושלים, כנס “קולך", של נשים אורתודוקסיות שרוצות לקדם נושאים שחשובים להן במדינת ישראל.

מיכאל מלכיאור: אחד מהמפעלים הכי חשובים של הציונות הדתית במדינת ישראל זה המפעל הזה, שדן במה שקרה פה אצל נשים, בלימוד תורה ובכלל - הרחבה של נושאים הקשורים בנשים במדינה בכלל ובפרט בציבור הזה.

מיכאל מלכיאור: הוקמה שכבה חדשה של תלמידות חכמים, נשים נפלאות, שגילו עומק בכל תחומי התורה וההלכה והתורה הציבורית, למען נושאים שחשובים לכל הציבור שלנו - נגד אלימות, אלימות נגד נשים וילדים, ובעד העלאת הקול הנשי לראש סדר-היום.

מיכאל מלכיאור: פה בבית זה גם מאוד דרוש, גם אצל הנשים וגם אצלנו הגברים - הקול הנשי הזה שמכבד גם את מגבלות ההלכה, ובתוך המגבלות מרחיבות את האופק של המדינה והחברה.

מיכאל מלכיאור: תודה רבה.

ראובן ריבלין: תודה רבה.

ראובן ריבלין: חבר הכנסת יעקב מרגי, ואחריו - חבר הכנסת טלב אלסאנע.

יעקב מרגי: אדוני היושב-ראש, כנסת נכבדה, השבוע חוו 108,000 משפחות על בשרן, קרי בכיסן, קיצוץ אכזרי בקצבת הבטחת ההכנסה.

יעקב מרגי: בעיתונות ועל מסכי הטלוויזיה הופיעו אותן משפחות, שעליהן זעקנו וצעקנו שהקיצוץ יזרוק אותן אל מעבר להרי החושך, העוני המר.

יעקב מרגי: וזה עוד בטרם נכנס לתוקפו הקיצוץ המלא בקצבאות הילדים.

יעקב מרגי: זאת עוד בטרם יצרה המדינה עבורם את מקומות העבודה.

יעקב מרגי: זאת עוד טרם הוצאת כל העובדים הזרים הבלתי-חוקיים מהמדינה.

יעקב מרגי: לכן, אשמח מאוד אם שר האוצר וממשלתו יקפיאו קיצוץ בהבטחת ההכנסה עד ליצירת מקומות תעסוקה לאותן משפחות שיכולות לעבוד ואין עבודה עבורן.

יעקב מרגי: תודה.

ראובן ריבלין: תודה רבה לחבר הכנסת מרגי.

ראובן ריבלין: חבר הכנסת טלב אלסאנע, ואחריו - חברת הכנסת לבני.

ראובן ריבלין: כל מי ששם את האצבע, ידבר בזמן.

ראובן ריבלין: הצפייה הכי גדולה היא בין 16:25 ל-16:40.

טלב אלסאנע: אדוני היושב-ראש, חברי הכנסת, ראש הממשלה הודיע עם כינון ממשלתו על פתיחת פרק חדש במערכת היחסים עם האוכלוסייה הערבית.

טלב אלסאנע: רק בשבוע האחרון, כבוד היושב-ראש, היו שתי החלטות של הממשלה הזאת בקשר לאוכלוסייה הערבית: החלטה שהתבטאה בתשובה לבג"ץ בעניין של אקרית ובירעם, שני היישובים שיש החלטה מ-1954, אני חושב, להחזיר את התושבים האלה, אזרחי מדינת ישראל.

ראובן ריבלין: הוגשה הצעה לסדר-היום, חבר הכנסת אלסאנע.

טלב אלסאנע: הממשלה הזאת מפירה את ההחלטה של הממשלה הקודמת להחזיר אותם ליישובים שלהם.

טלב אלסאנע: גם היום, הממשלה הזאת מפירה החלטה של ממשלות קודמות.

טלב אלסאנע: לא רק ממשלת מפלגת העבודה, אלא הממשלה בראשותו של נתניהו, שאישרה הקמת מסגד, דבר שהוא מבורך לכל הדעות, ויוצאת במשימה להרוס את המסגד, דבר שלדעתי הוא פסול.

טלב אלסאנע: במקום לעודד ולתקצב הקמת מסגדים, הממשלה הזאת הורסת מסגדים.

ראובן ריבלין: תודה.

ראובן ריבלין: חברת הכנסת אתי לבני, ואחריה - חבר הכנסת חיים כץ.

אתי לבני: אדוני, עכשיו שעות הצפייה המוגברת?

אתי לבני: זה בסדר.

אתי לבני: כבוד היושב-ראש, כנסת נכבדה, אתמול התקיימו בחירות ללשכת עורכי-הדין והבוקר שמענו את התוצאות.

אתי לבני: זכה ד"ר שלמה כהן, שעמד בראש "לשכה אחרת".

אתי לבני: הבחירות האלה הן בחירות שמאחוריהן עומדות שתי השקפות עולם.

אתי לבני: כידוע, לשכת עורכי-הדין היא גוף סטטוטורי, מכוח החוק.

אתי לבני: אי-אפשר להיות עורך-דין בלי להיות חבר הלשכה.

אתי לבני: ללשכה הזאת יש יתרונות מסוימים, שנותנים עדיפות לעורכי-הדין על פני קבוצות אחרות.

אתי לבני: מכוח זה, קם היושב-ראש החדש, שכיהן בארבע השנים האחרונות ורואה את עצמו מחויב גם לחברה הישראלית, הוא מחויב לשלטון החוק, הוא מחויב למערכת המשפט, הוא מחויב למצוקות החברה, ומכוח זה הוקמו מפעלים שמערבים את עורכי-הדין בחברה הישראלית - מפעל שנקרא "פרו-בונו", שנותן עזרה משפטית חינם למעוטי יכולת, שמשתכרים בין 3,000 ל-5,000 ש"ח.

אתי לבני: הוקם משוב שופטים כדי לבקר את מערכת המשפט, ועם זאת לשתף אתם פעולה.

אתי לבני: כנגד זה יש השקפת עולם שטוענת, כי לשכת עורכי-הדין היא גילדה מקצועית שדואגת רק לשכר.

אתי לבני: אני שמחה שהאליטה החברתית שמאגדת את עורכי-הדין הולכת לתרום ותתרום לחברה הישראלית, תהיה מעורבת ותתרום לשלטון החוק.

ראובן ריבלין: תודה רבה.

ראובן ריבלין: לא יכולתי להפסיק באמצע שיר ההלל.

אתי לבני: אתה יכול להצטרף לדברי.

ראובן ריבלין: היושב-ראש רק מנהל את הישיבה, הוא לא מזדהה.

ראובן ריבלין: חבר הכנסת חיים כץ.

חיים כץ: אדוני היושב-ראש, חברי הכנסת, היום 1 בחודש, היום הראשון לתוכנית הקיצוצים שהשיתה כנסת ישראל על עם ישראל.

חיים כץ: אמר חברי קודם, 108,000 משפחות נוספו למעגל העוני.

חיים כץ: אם היינו יודעים שבתוכנית הקיצוצים הזאת די, היינו אולי מנסים לראות.

חיים כץ: אבל לא יבשה הדיו מעל תוכנית הקיצוצים הזאת, וכבר החליטה הממשלה על קיצוץ של מיליארד נוסף.

חיים כץ: כאשר החליטו בכנסת על הקיצוצים ולא ראו את התמונות, יכולנו לחשוב שזה יהיה קל.

חיים כץ: אני רוצה להיות קצת נאיבי ולחשוב שבבית הזה, בכנסת הזאת ובממשלה הזאת, אם יראו את התמונות, יקראו וישמעו נשים שאומרות: אנחנו הולכות לגנוב, אחרת ילדינו ירעבו - זה יכול להשפיע.

חיים כץ: אנחנו עם רחום וחנון, אך בדרך כלל רחום וחנון עבור השכנים.

חיים כץ: אולי נתחיל להיות עם רחום וחנון גם אצלנו.

ראובן ריבלין: תודה רבה לחבר הכנסת כץ.

ראובן ריבלין: חבר הכנסת יורי שטרן, בבקשה.

ראובן ריבלין: אחריו - חברי הכנסת יולי אדלשטיין, אריה אלדד, משה גפני, אחמד טיבי ואיוב קרא.

יאיר פרץ: גם אני.

ראובן ריבלין: סליחה, גם חבר הכנסת יאיר פרץ.

יורי שטרן: כבוד היושב-ראש, היועצת לביטחון לאומי של נשיא ארצות-הברית, גברת רייס, ביקרה השבוע בארץ.

ראובן ריבלין: ד"ר רייס.

יורי שטרן: ד"ר רייס.

יורי שטרן: היא הציעה למדינת ישראל להתקדם, ואפילו דרשה להתקדם במסלול מפת הדרכים, לעשות עוד ג'סטות ועוד ויתורים, לשחרר אסירים שהם מחבלים ורוצחים, ובמקביל לכך גם להפסיק את בניית הגדר שבאה להגן עלינו; למרות חילוקי דעות בינינו בבית הזה, לפחות בעניין זה כולנו מסכימים, שמטרת הגדר היא להגן עלינו.

יורי שטרן: בקיצור, אנחנו נכנסים למסלול שכולו ויתורים חד-צדדיים.

יורי שטרן: אני רוצה להזכיר, שממשלת ישראל קיבלה שורה של הסתייגויות שהיא אישרה אותן יחד עם אישור צעדים במסגרת מפת הדרכים.

יורי שטרן: שורת ההסתייגויות מתחילה מכך ששום דבר לא ייעשה כל עוד אין מלחמה בטרור בצד הפלסטיני והפלסטינים לא עושים את שלהם בקטע של המלחמה בטרור.

יורי שטרן: אני רוצה שממשלת ישראל תהיה צמודה להחלטותיה.

ראובן ריבלין: תודה.

ראובן ריבלין: חבר הכנסת יאיר פרץ, ואחריו - חבר הכנסת טיבי.

יאיר פרץ: אדוני היושב-ראש, עמיתי חברי הכנסת, בימים אלה שלח המוסד לביטוח לאומי לכ-108,000 משפחות בשורת איוב על הפחתת דמי הבטחת הכנסה.

יאיר פרץ: אדוני היושב-ראש, כאשר אותן משפחות ואותן נשים חד-הוריות קיבלו בשורת איוב זו, הן זעקו זעקה מרה ושאלו, לאן תלך אותה קצבה, האם לתשלומי חשמל ומים, האם לשכר דירה, האם למזון, האם לתשלום חשבונות טלפון.

יאיר פרץ: אנחנו, חברי הכנסת, שישבנו ודנו כאן בתוכנית הכלכלית, שומעים היום את הזעקה הקשה והמרה, ובעוד חודש נהיה עדים לניתוקי חשמל ומים ולתת-תזונה של ילדים.

יאיר פרץ: לכן אני קורא לשר האוצר להתעשת עוד היום ולתקן את המעוות.

ראובן ריבלין: תודה.

ראובן ריבלין: חבר הכנסת אחמד טיבי, ואחריו - חבר הכנסת אלדד.

ראובן ריבלין: אתם רואים את האיזונים העדינים.

נסים זאב: אז אולי במסגרת האיזונים העדינים תאפשר גם לי לדבר?

ראובן ריבלין: חבר הכנסת זאב, הפעם באת מאוחר.

אחמד טיבי: את חבר הכנסת זאב אי-אפשר לאזן.

ראובן ריבלין: שניים רוצים לאזן אותך, אתה רואה.

אחמד טיבי: תודה רבה, זו מחמאה.

אחמד טיבי: אדוני היושב-ראש, בג"ץ החליט השבוע שלא להחזיר את עקורי אקרית ובירעם לכפריהם.

אחמד טיבי: מסתבר כי יש רק שתי ממשלות שקיבלו החלטה שלא לאשר את חזרת העקורים: ממשלתה של גולדה מאיר וממשלתו של אריאל שרון.

אחמד טיבי: הממשלה הזאת הסתמכה על דוח הראוי לגנאי, הקרוי דוח-סער, על שמו של מזכיר הממשלה לשעבר, שהמליץ שלא להחזיר את עקורי אקרית ובירעם.

אחמד טיבי: יש חוט מקשר בהתנהגות השלטונית: הבוקר הרסו דחפורים את תחילת המבנה של מסגד שיהאב א-דין.

אחמד טיבי: מדובר בהחלטה קודמת של ממשלת ישראל שנתנה את כל האישורים האפשריים, לאחר שכל הפלגים בנצרת וכל רובדי האוכלוסייה הסכימו ביניהם.

אחמד טיבי: לכן יש מחשבה כי יש כאן רצון לזרוע ריב ומדון בתוך העיר, וגם זה ראוי להוקעה.

ראובן ריבלין: חבר הכנסת טיבי, סיימת בזמן, וזה בסדר.

ראובן ריבלין: יש הצעה לסדר-היום בנושא זה.

אחמד טיבי: אני הצעתי.

ראובן ריבלין: אם אתה הצעת, קל וחומר שלא יכולים לתת לך לדבר יותר מדקה.

ראובן ריבלין: חבר הכנסת אריה אלדד, ואחריו - חבר הכנסת יולי אדלשטיין.

אריה אלדד: אדוני היושב-ראש, חברי חברי הכנסת, ביום שבו ראש ממשלת ישראל נפגש עם אבו-מאזן, חשבתי שראוי לקרוא באוזניכם את הדברים הבאים: אין רשות לשום יהודי לוותר על זכות העם היהודי בארץ.

אריה אלדד: אין זו סמכותו של שום יהודי, אין זו סמכותו של שום גוף יהודי, אין זה אפילו מסמכותו של העם היהודי כולו החי אתנו היום, לוותר על איזה חלק שהוא בארץ.

אריה אלדד: זוהי זכות האומה היהודית לדורותיה, זכות שאינה ניתנת להפקעה בשום תנאי.

אריה אלדד: ואילו גם היו יהודים באיזה שהוא זמן מכריזים על הסתלקותם מזכות זו, אין בכוחם ובסמכותם להפקיע זכות זו מהדורות הבאים.

אריה אלדד: שום ויתור מעין זה אינו מחייב ואינו קושר את העם היהודי.

אריה אלדד: זכותנו על הארץ, על הארץ כולה, קיימת ועומדת כולה, ועד ביצוע הגאולה המלאה והשלמה, לא נזוז מזכותנו ההיסטורית, ובכל זמן ובכל שעה נעמוד על זכותנו זו בכל האמצעים הכשרים והמוסריים אשר בידינו.

אריה אלדד: דוד בן-גוריון, הקונגרס הציוני ה-20.

ראובן ריבלין: תודה, בדיוק בזמן סיימת לגאול עולם, על-ידי ציטוט דברים בשם אומרם.

ראובן ריבלין: חבר הכנסת יולי אדלשטיין, בבקשה.

ראובן ריבלין: חבר הכנסת טיבי, רצית אולי לעשות פרומו להצעה לסדר-היום.

אחמד טיבי: לא אהיה כאן כאשר תועלה.

ראובן ריבלין: מישהו אחר יעלה אותה.

נסים זאב: אדוני היושב-ראש, אני מקווה שתיתן לי את רשות הדיבור.

ראובן ריבלין: לא נגרע את זכותו של ציבור הצופים בישראל לראות אותך מסיים גם את הפרק הזה בסדר-היום של הכנסת.

ראובן ריבלין: חבר הכנסת אדלשטיין, בבקשה.

יולי יואל אדלשטיין: אדוני היושב-ראש, חברי חברי הכנסת, לצערי, אני מזכיר כמנהגי כי חלף עוד שבוע ויונתן פולארד עדיין כלוא בתאו בנורת'-קרוליינה בארצות-הברית, ולא השתנה דבר בגורלו.

יולי יואל אדלשטיין: אדוני היושב-ראש, הייתי רוצה למחות על ההסתה הפרועה שאנחנו עדים לה כבר זמן-מה, אבל בשבועות האחרונים אף יותר, נגד כלל חברי הכנסת ללא הבדל דת, גזע או מין, בלי כל קשר לימין או שמאל.

יולי יואל אדלשטיין: מקור ההסתה הוא אנשי אקדמיה, אנשי משפט, אנשי תקשורת, והנורא מכול בעיני - גם כמה חברים בממשלה ובבית הזה.

יולי יואל אדלשטיין: אדוני היושב-ראש, אנחנו מרבים להזכיר בשנים האחרונות איך הסתה על רקע אידיאולוגי יכולה לגרום חס ושלום לפגיעה בפרט.

יולי יואל אדלשטיין: לפנינו מקרה הפוך: חוששני שהזלזול כביכול בחברי כנסת פרטיים וההסתה נגדם יכולים בסופו של דבר לגרום לפגיעה בדמוקרטיה הישראלית, ועל כולנו להיות ערים לכך.

יולי יואל אדלשטיין: תודה.

ראובן ריבלין: תודה רבה לסגן יושב-ראש הכנסת, שעמד במסגרת הזמן.

ראובן ריבלין: חבר הכנסת משה גפני, ואחריו - חבר הכנסת קרא.

ראובן ריבלין: יסיים חבר הכנסת נסים זאב.

משה גפני: אדוני יושב-ראש הכנסת, חברי הכנסת, כמו כלל אזרחי המדינה, רוצים מאוד להאמין לראש הממשלה.

משה גפני: שמחנו מאוד כאשר ראש הממשלה התחייב שיסייע ללוד, לעכו ולדימונה, יישובים שנמצאים במצב מאוד מאוד קשה.

משה גפני: היום התקיים דיון בוועדת הפנים ואיכות הסביבה של הכנסת, בראשותו של חבר הכנסת יורי שטרן, על העיר לוד, והתברר שראש הממשלה לא עמד בהתחייבות, ולא נעשה שום דבר מעבר לסיוע הרגיל שמקבלות כל הרשויות.

משה גפני: לא נעשה שום דבר.

משה גפני: עיר במרכז הארץ, שנמצאת על סף קריסה מוחלטת.

משה גפני: אני מאוד מופתע שראש הממשלה התחייב שהוא אכן יסייע לעיר הזאת, יקדם את הנושאים, כדי שהעיר תעמוד על רגליה ולא תקרוס, ואני מצטער לומר שראש הממשלה לא קיים את התחייבותו.

ראובן ריבלין: תודה לחבר הכנסת גפני.

ראובן ריבלין: חבר הכנסת איוב קרא, ויסיים חבר הכנסת נסים זאב.

איוב קרא: אדוני היושב-ראש, כנסת נכבדה, קשה לי להתבטא, לא רציתי גם לדבר, אבל ראיתי את הפרשה של הדחת סגן נשיא בית-משפט השלום בחיפה.

איוב קרא: עוול נורא שעושים לאדם יקר.

איוב קרא: עשרות בשנים הוא שפט.

איוב קרא: אדם אציל נפש שמוכר לכולנו.

איוב קרא: לא יכולתי לעמוד מהצד ולא להתייחס.

איוב קרא: אני חושב ששר המשפטים ומנהל בתי-המשפט לא יכולים להדיח שופט בגלל שמועות או בגלל לחשושים ברחוב.

איוב קרא: אני חושב שצריך לעשות טוב לאדם שבעוד ארבע שנים יוצא לפנסיה.

איוב קרא: במקום לקדם אותו, מחזירים אותו אחורה ומדיחים אותו.

איוב קרא: דבר כזה אינו מביא כבוד למערכת בתי-המשפט, שמעולם לא ביקרתי אותה, אבל אני חושב שמגיעה לה ביקורת במצב כזה.

ראובן ריבלין: חבר הכנסת קרא, איש לא יכול להדיח, אלא הוועדה לבחירת שופטים.

ראובן ריבלין: לא הבנתי במה מדובר.

עבד-אלמאלכ דהאמשה: הוא הורד בדרגה.

ראובן ריבלין: אה, הורד בדרגה.

ראובן ריבלין: זה עניין אחר.

איוב קרא: הוא הורד בדרגה.

ראובן ריבלין: אדוני אמר דבר שהיה לפלא בעיני, כיצד יכול להיות מצב כזה.

ראובן ריבלין: אדוני מתכוון שהוא הוסר מתפקידו כנשיא בית-המשפט?

עבד-אלמאלכ דהאמשה: סגן נשיא.

איוב קרא: סגן נשיא.

איוב קרא: זו הפעם הראשונה שדבר כזה קורה.

ראובן ריבלין: אני לא נכנס לפרטים, כי אינני בקיא.

איוב קרא: מחר יגיעו להסביר את זה לוועדת החוקה, חוק ומשפט.

ראובן ריבלין: לא טוב לעשות פה משפט ציבורי.

ראובן ריבלין: אדוני אמר דבר שנשמע בעיני לא תקין בעליל, ולכן שאלתי, וכנראה גם קיבלתי את התשובה.

ראובן ריבלין: חבר הכנסת נסים זאב, בבקשה.

ראובן ריבלין: יסיים אדוני את הפרק הזה בסדר-היום.

נסים זאב: אדוני היושב-ראש, יש לי עכשיו ההזדמנות שלא היתה לי, לברך את יושב-ראש הוועדה למאבק בנגע הסמים, חבר הכנסת איוב קרא, ידידנו ומכובדנו.

נסים זאב: אדוני היושב-ראש, לא מסתדר לי שמקימים ועדה למלחמה בסמים, ואנחנו יודעים איך הצרעת הזאת מתפשטת בתוכנו, והממשלה הזאת נותנת יד לפתיחת שלושה בתי-קזינו.

נסים זאב: היא נותנת יד למשחית.

נסים זאב: כולנו יודעים שהסמים והקזינו הולכים ביחד.

נסים זאב: אנשים נכנסים מסוממים ויוצאים מסוממים.

נסים זאב: מה הם רוצים?

נסים זאב: להילחם בסמים ולהשאיר את ההשחתה הזאת?

נסים זאב: כדאי לשמוע ליועץ המשפטי לממשלה, שנתן את דעתו ואת עמדתו בעניין הזה.

נסים זאב: כדאי שהממשלה תפקח את עיניה וגם את אוזניה, ותראה למנוע את המשחית הזה מלבוא בתוכנו.

ראובן ריבלין: תודה לחבר הכנסת נסים זאב.

ראובן ריבלין: רבותי חברי הכנסת, במשך 34 דקות של הדיון בנאומים בני דקה הצליחו להביע את דעתם 27 חברי כנסת, שרובם, כמעט כולם, עמדו בלוח הזמנים בצורה יפה ומכובדת.

ראובן ריבלין: רבותי חברי הכנסת, האם חבר הכנסת קרא נמצא פה?

ראובן ריבלין: פשוט לא רציתי כשהיינו בעיצומו של דיון, אבל אם חבר הכנסת קרא ייכנס, לפני שנעבור לסדר-היום, הייתי רוצה להשתתף באבלה של משפחת קרא על מות אחיו של חבר הכנסת איוב קרא, אשר נפטר בדמי ימיו ובטרם עת.

ראובן ריבלין: כולנו משתתפים באבלו של חבר הכנסת איוב קרא על מות אחיו, ומקווים שמשפחתו לא תדע עוד צער ודאבה, ורק שמחות יהיו מנת חלקם.

ראובן ריבלין: אנחנו משתתפים באבלה של האלמנה ובאבלם של הילדים, וכמובן באבלה של משפחת קרא כולה, על כל ענפיה.

ראובן ריבלין: חבר הכנסת אלדד, האם רצה אדוני להביע תנחומים גם הוא, בשם הכנסת?

ראובן ריבלין: בבקשה.

אריה אלדד: בשם כל החברים בבית הזה, על כל סיעותיו, אנחנו מבקשים להביע את תנחומינו העמוקים למשפחת קרא.

אריה אלדד: אנחנו אתכם כמו תמיד.

ראובן ריבלין: תודה רבה לחבר הכנסת אלדד.

ראובן ריבלין: [נספחות.

ראובן ריבלין: ]

ראובן ריבלין: רבותי חברי הכנסת, אנחנו ממשיכים בסדר-היום: החלטה בדבר תיקון טעות בחוק התוכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004), התשס"ג-2003.

קריאה: הצבעה.

ראובן ריבלין: אני לא יודע מי יציג את זה.

ראובן ריבלין: זה תיקון טעות.

אורי אריאל: האם אפשר להסכים שחבר הכנסת זאב ישיב?

ראובן ריבלין: אני מבקש שמישהו יסביר לי במה מדובר.

משה גפני: זו טעות טכנית.

ראובן ריבלין: מי המגיש?

ראובן ריבלין: הממשלה?

ראובן ריבלין: טוב, נעבור לשאילתא בעל-פה לשר התחבורה.

משה גפני: למה אין הצבעה?

ראובן ריבלין: חבר הכנסת גפני, כי פשוט אני לא יודע על מה אני מצביע.

ראובן ריבלין: אני לא מצביע על דברים שאינני יודע.

ראובן ריבלין: לכן אני מחכה שיבוא מישהו מהממשלה שיסביר לי, ואז נצביע.

יעקב מרגי: אם הממשלה לא אחראית, אנחנו נגלה אחריות.

ראובן ריבלין: אם אתם תגלו אחריות, אני יכול להצביע בלי שאני יודע על מה אני מצביע?

ראובן ריבלין: אני רוצה לגלות אחריות, אני רק רוצה שמישהו יסביר.

אבשלום וילן: אדוני היושב-ראש, גם כאשר הקואליציה במיעוט, ההצבעות מתקיימות כסדרן.

ראובן ריבלין: אין כל ספק, רק אני לא יודע מי מציג את העניין הזה.

משה גפני: אדוני היושב-ראש, אתה כתבת את סדר-היום.

ראובן ריבלין: כן, בלי ספק.

משה גפני: בסדר-היום כתוב רק דבר אחד.

ראובן ריבלין: אולי אדוני רק יסביר לי מה זה, ואני אצביע.

ראובן ריבלין: בבקשה, חבר הכנסת גפני.

משה גפני: אדוני היושב-ראש, אתה כתבת את סדר-היום, ואנחנו מכבדים כמובן אותך ואת סדר-היום.

ראובן ריבלין: כן, רק אדוני יסביר לי את סדר-היום.

משה גפני: הממשלה ביקשה, היות שהיתה פליטת קולמוס, היה כתוב "להלן", למחוק את זה.

משה גפני: זו היתה פשוט פליטת קולמוס.

משה גפני: על זה כתבת שיש רק הצבעה.

משה גפני: לא צריך להסביר את זה.

משה גפני: צריך להצביע.

ראובן ריבלין: הבנתי.

ראובן ריבלין: אני מקבל.

ראובן ריבלין: האם אדוני עומד על כך שנצביע עכשיו, כי הוא בא בעניין זה?

משה גפני: כן.

ראובן ריבלין: ובכן, רבותי חברי הכנסת, נא לשבת, אני מתכוון לקיים הצבעה.

ראובן ריבלין: רבותי חברי הכנסת, אנחנו מצביעים על החלטה בדבר תיקון טעות בחוק התוכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004).

ראובן ריבלין: מדובר בהצבעה על תיקון טעות שנתבקשתי לעשותה על-ידי הממשלה, ואני מצביע.

ראובן ריבלין: נא להצביע – מי בעד תיקון הטעות ומי נגד.

ראובן ריבלין: הצבעה מס' 2 בעד ההחלטה – 10 נגד – 10 נמנעים – אין ההחלטה בדבר תיקון טעות בחוק התוכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004), התשס"ג-2003, לא נתקבלה.

ראובן ריבלין: ובכן, רבותי חברי הכנסת, עשרה בעד, עשרה נגד.

ראובן ריבלין: הבקשה לא נתקבלה.

ראובן ריבלין: אם הממשלה רוצה לתקן טעות פעם נוספת, תביא זאת פעם נוספת.

משה גפני: אדוני היושב-ראש, התוכנית כולה היא טעות ולכן לא צריך להעביר אותה.

ראובן ריבלין: אדוני יעביר לוועדת הפרשנות, אולי יתברר שצריך לראות את הכול כטעות.

ראובן ריבלין: תודה רבה, חבר הכנסת גפני.

ראובן ריבלין: אני מודה לאדוני שהפנה את תשומת לבי שאני חייב להצביע, כי לא שמתי לב לזה.

משה גפני: אדוני היושב-ראש, אני מודה על הגינותך.

משה גפני: אף-על-פי שאתה יודע לספור, הבאת את זה להצבעה.

ראובן ריבלין: רבותי חברי הכנסת, אנחנו ממשיכים בסדר-היום: שאילתא בעל-פה מס' 45, לשר התחבורה, מאת חבר הכנסת איתן כבל, בנושא: החלטת הנהלת "אל על" להפחית עמלות לסוכני נסיעות.

ראובן ריבלין: חבר הכנסת כבל, בבקשה.

ראובן ריבלין: שר התחבורה ישיב.

איתן כבל: אדוני היושב-ראש, חברי חברי הכנסת, אדוני השר, בעקבות החלטת חברת "אל על" להוריד עמלות לסוכני הנסיעות, ממצאי דוח כלכלי הקובע שיישומה יביא לשינוי מבנה השוק, לפגיעה בתחרות ולעליית מחירי הטיסות, והיותה תחת בחינת הממונה על ההגבלים העסקיים – רצוני לשאול: האם הידיעות נכונות?

איתן כבל: 2.

איתן כבל: אם כן - מדוע אין משהים את ההחלטה עד לסיום בחינתה?

ראובן ריבלין: תודה.

ראובן ריבלין: כבוד שר התחבורה - שאני מוכרח לומר שהוא לא הצביע, אבל לפחות מחליפו, שבא במקומו בכנסת, בא להצביע.

אביגדור ליברמן: קודם כול צריך להבין שהנושא של העמלות אינו בפיקוח של משרד התחבורה, לא בין הגוף שנקרא "אל על" לבין הסוכנים ולא שום עמלות אחרות.

אביגדור ליברמן: מדובר בסכסוך עסקי בין שני גופים עסקיים.

אביגדור ליברמן: לצורך הדיוק כדאי להבין, שהעמלות המקובלות בתחום הנסיעות בכל העולם הן בגובה 4%-5%.

אביגדור ליברמן: היסטורית, "אל על", כחברה ממשלתית, כנראה התנהגה ברוחב לב והיו נותנים עמלות של 9%, דבר שאין לו תקדים בשום מדינה בעולם .

אביגדור ליברמן: עם זאת, עצתי לחברת "אל על" היתה כן ללכת לקראת הסוכנים, כי השינוי הוא כה דרמטי, בבת אחת, בתקופה שבה ענף התיירות נמצא במצב קשה, לדעתי מבחינת העיתוי - לא ברמת העיקרון – ה"טיימינג" הוא לא הכי מוצלח.

אביגדור ליברמן: אני יכול לסכם, שבסופו של דבר שני הצדדים הגיעו לפשרה.

אביגדור ליברמן: כרגע הם הגיעו לפשרה של 7%, כלומר, הורדת שיעור העמלה מ-9% ל-7%.

אביגדור ליברמן: גם חברת "אל על" נמצאת במצב כלכלי מאוד מאוד לא פשוט.

אביגדור ליברמן: תבין, בשנת 2000 מספר היוצאים והנכנסים לשדה-התעופה הגיע ל-9.3 מיליוני אנשים, והשנה אולי נגיע ל-6 מיליוני אנשים.

אביגדור ליברמן: גם מצבה של "אל על" היום לא זוהר.

אביגדור ליברמן: לכן הפשרה היא מסודרת, נורמלית, רצינית, ואני מקווה ששני הצדדים יבואו על סיפוקם.

ראובן ריבלין: תודה רבה.

ראובן ריבלין: שאלה נוספת לחבר הכנסת איתן כבל, ולעוד שניים שיבקשו אם ירצו לשאול את השר.

איתן כבל: אדוני השר, גם אם מדובר לכאורה בתחרות עסקית או בסכסוך עסקי, אני רוצה להזכיר לך, אדוני השר, שעדיין חברת "אל על" היא מונופול, וברגע שמורידים את העמלות רק ב"אל על", האם אתה לא חושב שבסופו של עניין מי שיוצא ניזוק מכך אלה אזרחי מדינת ישראל שרוכשים את הכרטיסים, וזה כבר תחום האחריות הישיר שלך?

אביגדור ליברמן: אני לא מבין את הקשר בין מחיר הכרטיס וגובה העמלה - אולי להיפך, כשמורידים את גובה העמלה, אפשר גם להיות יותר נדיבים במחירי הכרטיסים.

אביגדור ליברמן: בהגדרה זה לא נכון, "אל על" אינה מונופול.

אביגדור ליברמן: "אל על" מחזיקה היום פחות מ-40% מנתח השוק הישראלי.

אביגדור ליברמן: כמו שאתה יודע, יש לפחות עוד ארבע חברות ישראליות – "ישראייר", ק.א.ל., "ארקיע" ואחרים - שפועלות בשוק הישראלי.

אביגדור ליברמן: עיקר התחרות של "אל על" היא מול חברות סדירות אחרות שפועלות במדינת ישראל, מהגדולות בעולם ועד הקטנות בעולם.

אביגדור ליברמן: "אל על" שולטת בפחות מ-40% מהשוק הישראלי, ולכן קשה להגדיר אותה, בלשון המעטה, כמונופול.

אביגדור ליברמן: אני חושב שאין קשר בין גובה העמלה - ואם יש משהו, עקיף לחלוטין, זה להערכתי דווקא לטובת האזרחים.

ראובן ריבלין: תודה לשר התחבורה.

ראובן ריבלין: תודה לחבר הכנסת איתן כבל.

ראובן ריבלין: אדוני השר יעלה ויבוא ויענה על שאלות שיפנו אליו באופן ישיר חברי הכנסת.

ראובן ריבלין: שעת שאלות עם שר התחבורה בנושאים: הפרטת “אל על", רכבת ישראל, בטיחות בדרכים והשירות לאזרח.

ראובן ריבלין: על כל אלה יעמוד כאן שר התחבורה, ואם יתבקש, יענה על שאלות חברי הכנסת.

ראובן ריבלין: השואל הראשון הוא יושב-ראש ועדת הכלכלה שלום שמחון.

בנימין בן-אליעזר: תגמור מהר, תענה בקיצור.

בנימין בן-אליעזר: יש לי ברית-מילה היום.

ראובן ריבלין: אדוני, אנחנו נשחרר אותו לברית-המילה בכל שעה שירצה.

שלום שמחון: אדוני השר, אני רוצה לעסוק בשתי שאלות.

שלום שמחון: האחת היא השלמה לשאלתו של חבר הכנסת כבל, שבסופו של דבר נוגעת - אם תרצה ואם לא תרצה - לתחום התחרות של החברות הזרות שמטיסות לישראל ומישראל החוצה.

שלום שמחון: אי-אפשר להתעלם מהעובדה הזאת כאשר נוגעים בהסכם החדש שהיה בין “אל על" לבין סוכני הנסיעות.

שלום שמחון: בסופו של דבר, אם הם לא יגיעו לאחוז מסוים, הם יצטרכו קודם לקדם את ענייני “אל על" על חשבון החברות הזרות, וזה אומר שהתחרות תקטן.

שלום שמחון: כמו שאני מכיר אותך ואת דעותיך לא מהיום, אתה בעד התחרות.

שלום שמחון: אחד המהלכים להגברת התחרות, או העובדה שהלכת להפרטת “אל על", זה לא רק בגלל המצב הקשה, אלא גם כדי ליצור תחרות שתהיה בסופו של דבר לטובת האזרח.

שלום שמחון: העניין השני נוגע לקטל בתאונות הדרכים, למה שמתחולל בשנה האחרונה, אבל במיוחד בשבוע האחרון.

שלום שמחון: אני יודע שאדוני השר עוסק בעניין הזה מקרוב, וטרם ראינו את הפעולות שלך באות לידי ביטוי, למרות העובדה שאתה משקיע בעניין הזה הרבה.

שלום שמחון: האם תוכל לפרט מה הן התוכניות כדי לצמצם ככל האפשר את תאונות הדרכים במדינת ישראל, לפחות להקטין את מספרן ככל האפשר?

ראובן ריבלין: תודה לחבר הכנסת שמחון.

ראובן ריבלין: אדוני השר, בבקשה.

אביגדור ליברמן: אני נאלץ להתנצל בפני פואד, כי לא יהיו פה תשובות קצרות.

אביגדור ליברמן: אני חוזר ואומר, שכל נושא העמלות הוא כבר בדיעבד, הוא נפתר.

אביגדור ליברמן: הסוכנים ו"אל על" הגיעו להסכמה שהעמלה תהיה בגובה 7%, ואין יותר בעיות.

אביגדור ליברמן: לגבי התחרות - אנחנו מדינה תחרותית, אנחנו מנהיגים שמים פתוחים, לפעמים שמים פתוחים מדי, ומקריבים אינטרסים ישראליים ולא עומדים עליהם מספיק.

אביגדור ליברמן: גם השנה פתחנו שני קווים סדירים עבור חברות "ארקיע" ו"ישראייר".

אביגדור ליברמן: "ישראייר" פתחה קו סדיר לריגה ו"ארקיע" פתחה קו סדיר לקופנהגן.

אביגדור ליברמן: כלומר, יש תחרות גם של חברות ישראליות וגם של חברות זרות.

אביגדור ליברמן: אנחנו נוהגים כאן לפנים משורת הדין בנושא הפתיחות של השמים והתחרות בענף.

אביגדור ליברמן: לגבי הקטל בדרכים - אנחנו נוטים תמיד לקחת כל דבר ברגע נתון ולעשות ממנו במקרה הגרוע כותרות ובמקרה הטוב להיכנס לתזזית כלפי כל שינוי, ובדרך כלל שינויים יכולים להיות גם עצובים.

אביגדור ליברמן: אני רוצה שנבין איפה אנחנו עומדים לעומת השנים הקודמות ולעומת מדינות אחרות.

אביגדור ליברמן: אני מדבר על מספרים הכוללים את השבוע הזה, נכון ל-1 ביולי 2003.

אביגדור ליברמן: נכון ל-1 ביולי 2003 יש 222 הרוגים; נכון ל-1 ביולי 2002 היו 270 הרוגים; ב-2001 וב-2000 היו 248 הרוגים.

אביגדור ליברמן: נכון שהיה השבוע ריכוז שהוא מאוד מזעזע, אבל בסך הכול השנה אנחנו עומדים בירידה משמעותית לעומת השנים הקודמות.

אביגדור ליברמן: גם כשאני משווה את עצמנו למדינות אירופה, ואני משווה למדינות אירופה מתקדמות, שבדרך כלל התשתית שלהן הרבה יותר טובה משלנו, אזי במדינות כמו צרפת, איטליה וגרמניה, גם שם – לצערי, מדברים על חיי אדם במונחים של סטטיסטיקה – על כל 100,000 איש בצרפת יש 13.6 הרוגים, באיטליה 11.1 הרוגים ובגרמניה 9.1 - - -

שלום שמחון: תלוי בגודל האוכלוסייה.

אביגדור ליברמן: זה מספר לכל 100,000, פרופורציונלית.

אביגדור ליברמן: אצלנו זה 7.2.

אביגדור ליברמן: זה לא צריך לנחם אותנו, המצב קשה.

אביגדור ליברמן: אני לוקח לדוגמה רק את המקרים של השבוע האחרון.

אביגדור ליברמן: מדובר בשני נושאים בולטים: טעות אנוש ונהגים צעירים.

אביגדור ליברמן: אם תסתכל מתי מתרחשות רוב התאונות, אזי זה בין יום שישי לשבת ב-04:00, ב-05:00, במוצאי שבת, ב-05:00.

אביגדור ליברמן: מדובר באנשים צעירים שכנראה חזרו מבילויים.

אביגדור ליברמן: ביום חמישי בשעה 22:00, בבאר-שבע, עקף ג'יפ רכב שנעצר על מנת לתת לילד בן שש לעבור.

אביגדור ליברמן: הרכב נעצר, הג'יפ עקף אותו ודרס ילד בן שש למוות.

אביגדור ליברמן: אני רק אומר לך, שלנהג הדורס היו 36 הרשעות קודמות.

אביגדור ליברמן: ביום שישי ב-05:50, ב"נתיבי איילון", ליד מחלף קיבוץ-גלויות, רוכב אופנוע הגיע במהירות מטורפת, איבד שליטה, כנראה גם הוא היה אחרי בילוי, והתרסק למוות.

אביגדור ליברמן: גם לאופנוען הזה היו עבירות קודמות.

ראובן ריבלין: כבוד השר, אדם שיש לו 36 הרשעות, מדוע לא יפסלו אותו פסילה מינהלית?

אביגדור ליברמן: ביום שישי בשעה 19:00 יצא "ג'י.

אביגדור ליברמן: אם.סי." לעקיפה, חצה קו לבן במקום שאין בו ראות והתנגש חזיתית ברכב.

אביגדור ליברמן: בתאונה זו נהרגו אם בת 32 ובתה בת עשרה חודשים ובתה בת שמונה נפצעה אנושות.

אביגדור ליברמן: מדובר בנהג בן 21, שרק לפני עשרה חודשים קיבל רשיון נהיגה וכבר היו לו חמש הרשעות קודמות, אומנם טכניות, אבל תוך עשרה חודשים הוא הספיק לעשות חמש פעמים עבירות תנועה.

אביגדור ליברמן: בשבת ב-03:00, בתל-אביב, בטיילת הרברט סמואל, רכב פרטי מסוג "גולף" שנסע לכיוון יפו בנתיב האמצעי מתוך שלושה נתיבים פגע בהולך רגל אלמוני כבן 50.

אביגדור ליברמן: הנהג בן 18 מגבעתיים, נהג חדש שרק קיבל רשיון נהיגה.

אביגדור ליברמן: אני יכול להמשיך בדוגמאות.

אביגדור ליברמן: נהגת בת 20 מקריית-אתא שחזרה עם חברותיה מבילוי בשעה 04:45.

אביגדור ליברמן: אותו הדבר בשבת בשעה 05:45.

אביגדור ליברמן: מדובר על אנשים צעירים או בעלי ותק בתחום עבירות התנועה.

אביגדור ליברמן: אני לא חושב שהיתה צפיפות, לא פקק ולא שום דבר, אלא רק התנהגות בלתי אחראית.

אביגדור ליברמן: בן-אדם שנוסע ב-05:00, לפנות בוקר, אחרי בילוי בבר, ולא חוגר חגורה והוא עייף והוא נכנס בעמוד, קשה לי להגיד שבאמצעים כאלה ואחרים או בשיפור התשתית יכולים לעשות פה הרבה.

אביגדור ליברמן: הרבה מתחיל מחינוך מהבית, מחינוך מבית-הספר.

אביגדור ליברמן: מה אנחנו מתכוונים לעשות - אנחנו מטפלים בארבעה מישורים שונים.

אביגדור ליברמן: קודם כול שיפור התשתית - לקחנו 16 קטעים במדינת ישראל, שמבחינה סטטיסטית יש בהם בין פי-חמישה לבין פי-שבעה יותר תאונות מאשר בקטעים אחרים.

אביגדור ליברמן: מדובר במאות קילומטרים של כבישים, והתחלנו לעבור כל מטר באותם כבישים.

אביגדור ליברמן: עושים שם שיפור טכני, שיפור התשתית, באותם קטעים שהם כאילו בולטים מאוד מבחינת כמות התאונות שמתרחשת בהם.

אביגדור ליברמן: דבר שני הוא בתחום האכיפה - הדבר שהוכיח את עצמו כהכי אפקטיבי בתחום האכיפה הוא מצלמות אלקטרוניות.

אביגדור ליברמן: סטטיסטית, אם אתה שם מצלמה ואתה שם אזהרה שקטע הכביש מצויד במצלמות, אזי לאורך שנה אפשר לראות ירידה דרמטית במספר תאונות הדרכים באותם קטעים.

אביגדור ליברמן: כרגע אנחנו מנהלים משא-ומתן עם משרד האוצר - - -

עסאם מח'ול: יש מצלמה או אין מצלמה?

אביגדור ליברמן: אני מקווה שעד סוף השנה אנחנו נתקין כ-150 מצלמות.

אביגדור ליברמן: סימנו את כל הקטעים במדינת ישראל - - -

שלום שמחון: כמה עולה מצלמה כזאת?

אביגדור ליברמן: כ-130 מיליון שקל ל-150 מצלמות.

אביגדור ליברמן: זה קצת פחות ממיליון שקל למצלמה.

יעקב ליצמן: - - -

אביגדור ליברמן: אלה הערכות של היצרנים ולא הערכות של האוצר.

אביגדור ליברמן: בכל מקרה, מצלמות מורידות כמעט 40% מהתאונות בקטעים שבהם הן מוצבות.

אביגדור ליברמן: עשינו עם משטרת התנועה מיפוי מדויק איפה צריך להתקין מצלמות כאלה.

אביגדור ליברמן: אני מקווה שנצליח להתקין אותן.

אביגדור ליברמן: אנחנו הולכים לקראת שינוי חקיקה בכל מיני נושאים.

אביגדור ליברמן: קודם כול בתחום של מה שאני קורא "עבירות אבסולוטיות".

אביגדור ליברמן: מה הן עבירות אבסולוטיות?

אביגדור ליברמן: בן-אדם ששללו לו רשיון נהיגה או שאין לו רשיון נהיגה ממשיך לנהוג.

אביגדור ליברמן: יש כמעט 100,000 נהגים כאלה במדינת ישראל.

אביגדור ליברמן: הקמנו יחידה מיוחדת שמתמקדת באותם אנשים שאנחנו יודעים שבית-משפט שלל להם את רשיון הנהיגה ויש ידיעות שהם ממשיכים לנהוג.

אביגדור ליברמן: אדם כזה מראש מכין את עצמו לפשע, נפשית הוא מוכן לעשות עבירות.

אביגדור ליברמן: אם פסלו לו רשיון נהיגה והוא יוצא לנהוג, ברור שגם מנטלית הוא בנוי אחרת.

אביגדור ליברמן: הקמנו יחידה מיוחדת שאמורה להילחם בתופעה הזאת.

אביגדור ליברמן: זו תופעה ולא מקרים בודדים.

אביגדור ליברמן: אנחנו פועלים ליישום מלא של כל שלושת הדוחות העיקריים שאני מתייחס אליהם: דוח-סגיס על משאיות ורכב כבד.

אביגדור ליברמן: דרך אגב, מבחינת המעורבות בתאונות, יש שתי אוכלוסיות ששם ברור הסיום הקטלני, או התוצאה הקטלנית: נהגים צעירים, בעיקר בסופי שבוע, ונהגי משאיות, שהדבר תלוי כנראה גם באופי הרכב שלהם, רכב כבד - לפעמים משאית עד 60 טונות, או אפילו 15 טונות - וכשהוא נותן מכה, זה הרבה יותר קטלני מפגיעה מ"פרייבט".

אביגדור ליברמן: לנהגי משאיות יש כנראה גם עודף של ביטחון עצמי - עם השנים הם מתרגלים.

אביגדור ליברמן: יש דוח-סגיס, דוח-לנגנטל שהוכן בכנסת, ולפני שנתיים היה דוח מבקר המדינה, שהתייחס רק לתאונות הדרכים.

אביגדור ליברמן: כרגע אנחנו פועלים ליישום הדוחות האלה, חלק גדול דרך ועדת הכלכלה.

אביגדור ליברמן: גם שם מדובר על שינויי חקיקה.

אביגדור ליברמן: אמרתי שבנושא של עבירות אבסולוטיות - ופה אני אצטרך את עזרתך - מי שנוהג בעת פסילה, מי שנוהג תחת השפעת סמים ואלכוהול, לגביהם אנחנו רוצים להגיע לחילוט כלי הרכב.

ראובן ריבלין: זה בסמכותה של ועדת החוקה, חוק ומשפט, והוועדה של חבר הכנסת שמחון יכולה לאשר תקנות שאדוני יתקין.

ראובן ריבלין: חבר הכנסת שמחון, בסמכותך גם חוקי תעבורה, גם חוקים פליליים?

שלום שמחון: לא פליליים.

אביגדור ליברמן: לצערי, רק השנה ראינו שנהג תחת השפעת סמים הסיע ילדים ודרס ילדה.

אביגדור ליברמן: הדברים האלה הם כמובן קטלניים, ובשלושת המקרים האלה אנחנו בעד חילוט כלי הרכב.

אביגדור ליברמן: כדי לחלט כלי רכב צריך להכין מגרשים וצריך להסדיר הרבה פרוצדורות, הרבה צדדים חוקתיים - מי אחראי לרכב, מה קורה אתו, מה הביטוח וכו'.

אביגדור ליברמן: אנחנו מתקדמים בעניין הזה.

אביגדור ליברמן: בנושא של נהגים צעירים ונהגי משאיות אין ברירה ואנחנו רוצים להחמיר בצורה דרסטית.

אביגדור ליברמן: למשל, נהג צעיר שתוך שנתיים צובר יותר מ-11 נקודות, יעשה טסט מחדש וכו'.

אביגדור ליברמן: זה בתחום החקיקה.

אביגדור ליברמן: בתחום החינוך אנחנו עובדים השנה באופן הדוק מאוד עם משרד החינוך בכל הקשור לגיבוש תוכניות מיוחדות.

אביגדור ליברמן: יש ניסיון להעלות את המודעות לנושא הנהיגה גם אצל מנהלים וגם אצל מתכננים.

אביגדור ליברמן: צריך לזכור שלא מדובר רק בנהיגה.

אביגדור ליברמן: בבתי-הספר למשל יש תקן לחניות למורים ולעובדים, אבל אין תקן להורדה ולהעלאה של ילדים בהסעות.

אביגדור ליברמן: כשאתה בא בבוקר לבית-ספר - ואני אומר את זה כאבא לילדים - אתה רואה הורה שבא בבוקר וממהר ואז הוא חונה על ה"זברה" ליד בית-הספר.

אביגדור ליברמן: לא אכפת לו שיש חנייה והוא עושה חנייה כפולה ומשולשת.

אביגדור ליברמן: הוא זורק את הילד ורץ הלאה.

אביגדור ליברמן: הדברים האלה לא קיימים אצלנו, גם לא במפרטים הטכניים.

אביגדור ליברמן: אנחנו דרשנו ממשרד החינוך שלפחות בבתי-הספר החדשים שנבנים יתכננו מפרצים מיוחדים, כדי שאפשר יהיה להוריד ולהעלות את הילדים בצורה בטוחה.

אביגדור ליברמן: אנחנו מדברים גם על שיעורים למודעות לכל הנושא של בטיחות בדרכים.

אביגדור ליברמן: אנחנו גם מממנים אותם וגם רוצים להגדיל את המימון, אבל להיכנס לזה בצורה מסיבית.

אביגדור ליברמן: לדעתי, חובה להיכנס לשני מגזרים שבהם המודעות לנושא פחותה - מגזר המיעוטים והמגזר החרדי.

אביגדור ליברמן: גם שם אנחנו מנסים לעשות פעולות יותר מרוכזות, יותר אינטנסיביות.

אביגדור ליברמן: עד היום היו שני המגזרים האלה הרבה פחות רתומים מבחינת הממסד לכל הנושאים, לכל המבצעים, לכל ההסברה בתחום הזה.

אביגדור ליברמן: גם שם שווה לתת את הדעת.

אביגדור ליברמן: במיוחד מה שקורה בתחום ההובלה במשאיות, בתחום המיעוטים; שם צריך לפעול הרבה יותר אינטנסיבית ולהקצות לזה הרבה יותר משאבים.

אביגדור ליברמן: גם אגף מערכת המשפט שלנו - לי יש ביקורת קשה מאוד על מערכת המשפט בדרך כלל - - -

יצחק כהן: לא יכול להיות.

אביגדור ליברמן: אני שמח לצרף גם את הצד הזה, של התעבורה, התנועה וכל ההתייחסות של בתי-המשפט.

אביגדור ליברמן: אני אתן לך דוגמה אחרונה, הדוגמה של זגריאן.

אביגדור ליברמן: בן-אדם דורס שוטר שעומד על הכביש, בורח, אחר כך שוטף את האוטו, מנסה לצבוע אותו, להסתיר; נתפס - דרס שוטר למוות וניסה להסתיר את כל המקרה - ובית-המשפט העליון מפחית לו בסוף את העונש בגזר-הדין לארבע שנים וגם מחזיר לו את האוטו.

ראובן ריבלין: בתאונת פגע-וברח?

אביגדור ליברמן: בתאונת פגע-וברח.

יעקב ליצמן: ארבע שנים לאשמת הריגה?

אביגדור ליברמן: הריגה.

אביגדור ליברמן: פגע-וברח.

אביגדור ליברמן: אתה רואה שם מקרים שאתה לא יכול להבין.

אביגדור ליברמן: למשל: נהג משאית - - -

ראובן ריבלין: הוא זיכה אותו או שהוא הוריד?

אביגדור ליברמן: הוריד משש שנים לארבע וגם החזיר לו את הרכב.

אביגדור ליברמן: או דוגמה אחרת: עוד הפעם, בית-משפט רחמן, נהג משאית - - -

יעקב ליצמן: למה משרד התחבורה לא מדבר עם השופטים על זה?

אביגדור ליברמן: תראה, אי-אפשר, כי זה היה בהרכב של שלושה שופטים.

אביגדור ליברמן: אי-אפשר לערער על פסק-הדין.

ראובן ריבלין: אי-אפשר לדבר על דבר לגופו בלי לדעת על מה מדובר, אבל זה מעורר תמיהה.

ראובן ריבלין: כן.

אביגדור ליברמן: אני גם פניתי בנושא זה ליועץ המשפטי לממשלה, אישית.

אביגדור ליברמן: דיברתי אתו, הוא לקח את פסק-הדין, גם הוא לא בדיוק מבין את פסק-הדין.

אביגדור ליברמן: ביקשתי שהוא ידבר עם הנהלת בתי-המשפט בנושא הזה.

אביגדור ליברמן: דוגמה אחרת: נהג משאית שעבר לא מעט עבירות, בית-משפט רחמן שלל לו רשיון נהיגה ל"פרייבט", רשיון ב', אבל השאיר לו רשיון ג', כי מדובר בפרנסה.

אביגדור ליברמן: כמובן, אותו נהג דרס אחר כך למוות שלוש נשים.

אביגדור ליברמן: בדוגמאות כאלה אתה נתקל יום-יום.

אביגדור ליברמן: אז מדובר כרגע, שלום, על התמודדות מערכתית, וכולם צריכים לתת כתף - גם מערכת המשפט, גם בתי-הספר, גם הכנסת מבחינת החקיקה, גם משרד האוצר מבחינת התקציבים.

אביגדור ליברמן: אני, אגב, בפעם הראשונה, הצלחתי לשכנע את משרד האוצר לבנות מודל כלכלי.

אביגדור ליברמן: אמרתי: תלכו למודל שמקובל בכל העולם.

אביגדור ליברמן: יש כמה סוגי מודלים, תבנו, תנסו לאמץ כל מודל שתרצו: מה הנזק הכולל של תאונות הדרכים בשנה למשק.

אביגדור ליברמן: במונחים כספיים – אני כבר לא מתייחס לנושא של אובדן חיי אדם - כך או אחרת אנחנו מגיעים ל-10 מיליארדי שקל בשנה.

אביגדור ליברמן: זה הנזק.

אביגדור ליברמן: יש כל מיני גרסאות, משרד האוצר צריך עד 1 בספטמבר להגיע למסקנה איזה מודל הוא מאמץ מאלו שמקובלים בעולם.

אביגדור ליברמן: אמרתי: בואו תראו, במונחים כלכליים, כל השקעה בתחום הזה כמה היא חוסכת לא רק חיי אדם, אלא גם חוסכת למשק.

יצחק כהן: אדוני משיב תשובות מפורטות.

אביגדור ליברמן: אנחנו מכנסים כל שבוע בימי חמישי את המטה.

אביגדור ליברמן: אני עוד הפעם רוצה לציין לטובה את שיתוף הפעולה של כל הגורמים.

אביגדור ליברמן: בפעם הראשונה יושבים סביב השולחן משטרת התנועה, משרד החינוך, הרשות הלאומית, משרד התחבורה, וכולם מנסים לטכס עצה, מנתחים שבוע אחרי שבוע מה קורה בתחום הזה.

אביגדור ליברמן: אני מקווה שנצליח איכשהו להוריד את רמת התאונות, במיוחד הקטלניות, אף שכל שבוע כזה, כשיש לך פתאום התפרצות, זה מזעזע.

אביגדור ליברמן: אחר כך הציבור שוכח, אבל אנחנו ממשיכים לעבוד ומשתדלים לראות את כלל התמונה ולא להתייאש מאיזה שבוע דרמטי כמו שהיה השבוע שעבר.

ראובן ריבלין: יש עוד שואלים רבים.

ראובן ריבלין: חבר הכנסת ואסל טאהא, האם אדוני ביקש לשאול?

ראובן ריבלין: בבקשה, אדוני.

ואסל טאהא: כבוד השר, רכבים עם מנוע דיזל, אגרתם עולה יותר מ-4,000 ש"ח, והמשפחות המשתמשות ברכבים מסוג זה אין ביכולתן לשלם את האגרה במזומן.

ואסל טאהא: למה לא מאפשרים למשפחות האלה לשלם את האגרה בתשלומים, כפי שעושות חברות ביטוח?

ואסל טאהא: הרי גם ביטוח משלמים לא במזומן - בתשלומים.

ואסל טאהא: שאלה שנייה לגבי משרדי הרישוי.

יעקב ליצמן: - - -

ראובן ריבלין: חבר הכנסת ליצמן, אתה השואל הבא, אז למה - - -? כן.

ואסל טאהא: רציתי גם לשאול בקשר למשרדי הרישוי: שם עומדים בתורים ארוכים מאוד ומחכים ובסופו של דבר לא מקבלים תשובות.

ואסל טאהא: מתי ניפטר מהבעיה הזאת?

אביגדור ליברמן: מתי אדוני ביקר בפעם האחרונה במשרד הרישוי?

אביגדור ליברמן: אני רוצה להגיד לך: אני בטוח שאף אחד פה לא - - -

ראובן ריבלין: זו שעת שאלות לשר, לא לחברי הכנסת, כי הוא לא התכונן.

אביגדור ליברמן: כן.

אביגדור ליברמן: אני בטוח שאף אחד מחברי הכנסת לא פנה לאחרונה למשרד הרישוי.

אביגדור ליברמן: אנחנו עברנו את אחת המהפכות הדרמטיות במדינת ישראל ואף אחד לא שם לב.

אביגדור ליברמן: אתם זוכרים את כל ה"כלבוטקים" וכל מיני תוכניות טלוויזיה אחרות, שהתקשרו משם למשרד הרישוי ואין עונה ואין בא ומודדים את הזמן, בן-אדם הולך, בפלאפון – 30 דקות, 40 דקות, 20 דקות.

אביגדור ליברמן: העסק הזה כבר חודשיים מאחורינו.

אביגדור ליברמן: בחודש מאי פתחנו מוקד טלפוני חדש בתחום משרד הרישוי, ואני מציע לך: תעשה ניסיון, תנסה להחליף רשיון נהיגה.

אביגדור ליברמן: תתקשר למשרד הרישוי.

אביגדור ליברמן: לדעתי ייקח לך בדיוק 30 שניות - עד 30 שניות לדעתי תקבל תשובה בטלפון, ואני מבטיח לך שתוך שלושה ימים תקבל בדואר את רשיון הנהיגה, כבר לא צריך לבוא למשרד הרישוי.

יולי יואל אדלשטיין: - - -

אביגדור ליברמן: רשמו לי אפילו מספר טלפון.

אביגדור ליברמן: אני לא רשאי לפרסם אותו בכנסת, אבל - 70-43-70-700-1.

אביגדור ליברמן: תעשה ניסיון, תגיד לי איזה שירות קיבלת.

ראובן ריבלין: זאת בשורה, חבר הכנסת טאהא.

ראובן ריבלין: בזכותך קיבלנו בשורה.

ואסל טאהא: זאת בשורה.

אביגדור ליברמן: אני חייב לציין שאני, מתוך לשכתי, עשיתי פעמיים ניסויים כאלה - לא בשם או משהו כזה - זה עבד.

אביגדור ליברמן: אני חוזר, וגם אתה, שלום, כיושב-ראש ועדת הכלכלה, אני מציע לך שתעשה ניסוי.

אביגדור ליברמן: המספר הוא 70-43-70-700-1.

אביגדור ליברמן: הנושא הזה דווקא התחיל לעבוד, ואני לא יודע אם שמתם לב, אפילו בתקשורת הוא פתאום נעלם.

שלום שמחון: כל הזמן תפוס.

אביגדור ליברמן: קודם הייתי רואה כל שבוע, כל שבועיים, תלונות שאי-אפשר להתקשר, אי-אפשר להגיע למשרד הרישוי - תשימו לב שבחודשיים האחרונים זה נעלם.

אביגדור ליברמן: לגבי תשלום האגרה.

אביגדור ליברמן: תראה, תשלומים קובע משרד האוצר.

אביגדור ליברמן: אנחנו באמת רק צד טכני.

שלום שמחון: - - -

ראובן ריבלין: לא לטלפן מהכנסת.

אביגדור ליברמן: יותר צינור, יותר מבצע.

אביגדור ליברמן: אני יכול לבדוק.

אביגדור ליברמן: האמת היא שאני אנסה לבדוק את זה.

אביגדור ליברמן: לא ידוע לי לגבי זה.

ראובן ריבלין: תודה רבה.

ראובן ריבלין: חבר הכנסת יעקב ליצמן, בבקשה.

ראובן ריבלין: אדוני, גש למיקרופון.

ראובן ריבלין: פשוט הציבור רוצה לשמוע מה השאלות.

ראובן ריבלין: יש לנו שואלים רבים.

ראובן ריבלין: לכן, אדוני השר, כדאי אולי לקצר קצת ואחרי זה אולי להרחיב, בסוף.

אביגדור ליברמן: כן.

אביגדור ליברמן: אני מקצר.

ראובן ריבלין: חבר הכנסת ליצמן, בבקשה.

יעקב ליצמן: תודה, אדוני היושב-ראש.

יעקב ליצמן: אדוני השר, אני לא צריך משרד רישוי, כי הרישוי שאני צריך זה לקורקינט, מקסימום.

יעקב ליצמן: אז לא בטוח שנותנים את זה שם.

יעקב ליצמן: אבל אני רוצה לשאול אותך ברצינות - ואני לא מדבר כרגע מבחינה דתית, אני מדגיש את זה - רוב התאונות הן כשנוסעים בליל שבת, בשבת, חלק גדול מתאונות הדרכים נגרמות על-ידי אלכוהול או סמים, על-ידי צעירים.

יעקב ליצמן: שאלתי אליך, קודם כול: למשל, נהג חדש - אני לא בא לגזור על כל הציבור, אבל נהג חדש לפחות, נדמה לי שבמשך השנה הראשונה הוא מוגדר נהג חדש - למה הוא צריך לנסוע בליל שבת?

יעקב ליצמן: למה הוא צריך לנסוע בשבת?

יעקב ליצמן: לפחות נהג חדש יכול להיות שייסע כל השבוע - - -

ראובן ריבלין: אדוני, רק לשאול - - -

יעקב ליצמן: עכשיו אני מדבר ברצינות.

ראובן ריבלין: בוודאי.

ראובן ריבלין: עוד מעט, לאחר שהשר יסיים את התשובות, יש דיון על תאונות דרכים, ואדוני יוכל - - -

יעקב ליצמן: כן, אבל זאת אחת השאלות על תאונות דרכים גם עכשיו.

ראובן ריבלין: אז נא לשאול את השר.

ראובן ריבלין: נא לשאול אותו.

ראובן ריבלין: הרי פה מדובר גם בחופש התנועה, וזאת שאלה רחבה יותר.

יעקב ליצמן: אבל זה חלק מהשאלות.

יעקב ליצמן: כן, אדוני השר.

ראובן ריבלין: בבקשה.

ראובן ריבלין: שב, חבר הכנסת ליצמן.

אביגדור ליברמן: א.

אביגדור ליברמן: אדוני היושב-ראש, אני שמח שיושב-ראש ועדת הכלכלה אישר לי שהוא התקשר וזה עובד.

ראובן ריבלין: יפה.

ראובן ריבלין: סגן שר האוצר לשעבר, אני מבקש לא לחלל את ההוראות של הכנסת בדבר איסור טלפונים בתוך המליאה, זה מותר רק לצורך ניסיון.

אביגדור ליברמן: לדברי חבר הכנסת ליצמן - חלק ניכר מתאונות הצעירים הוא בין יום חמישי בלילה למוצאי שבת, כאשר החבר'ה יוצאים לבילויים מיום חמישי, זה לא רק יום שישי, זה גם מוצאי שבת, זה בלילה שבין חמישי לשישי.

אביגדור ליברמן: תבינו, בשבוע האחרון, כאשר היו התאונות הקטלניות, הכנו בסוף השבוע מבצע בהשתתפות 700 שוטרים, וזה לא עזר.

אביגדור ליברמן: ניסינו להציב באותם מקומות בילוי מחסומים, בדיקות, ולצערי, גם מבצע רחב היקף, עם 700 שוטרים, עם פריסה ספציפית במקומות הבילוי, לא עזר.

יעקב ליצמן: אתם עושים בדיקות פתע לבדיקת אלכוהול?

אביגדור ליברמן: כמובן, כאשר שוטר עוצר, יש לו מכשיר נייד שמסוגל לבדוק על המקום בדיקת אלכוהול.

ראובן ריבלין: מי שעוסק בתורה, ודאי שבזמן שהוא עוסק בתורה הוא לא נוהג, זה בוודאי יתרון.

ראובן ריבלין: חברת הכנסת גילה פינקלשטיין, בבקשה.

ראובן ריבלין: עוד מעט חברת הכנסת איציק.

גילה פינקלשטיין: כבוד השר, זה שנים ארוכות אנחנו שומעים על דיונים ממושכים ואין-סופיים על הרכבת בקו תל-אביב--ירושלים.

גילה פינקלשטיין: החלופות רבות, הדיונים נסחבים ורכבת אין.

גילה פינקלשטיין: אני תמהה, מדוע על אזרחי המדינה לשלם את מחיר הסחבת הזאת?

גילה פינקלשטיין: אני רוצה לשאול, האם במשרדך כבר התגבשה החלטה להקמה מחודשת של המסילה, ומתי יזכה עם ישראל לראות רכבת פעילה בקו תל-אביב--ירושלים, דבר כל כך חיוני?

ראובן ריבלין: תודה לחברת הכנסת פינקלשטיין.

ראובן ריבלין: אדוני השר, בבקשה.

אביגדור ליברמן: קודם כול, אני חושב שמגיעה לנו ברכה, היום רכבת ישראל נפרדה מרשות הנמלים והפכה לחברה ממשלתית.

ראובן ריבלין: רבותי חברי הכנסת.

ראובן ריבלין: כבוד שר הביטחון לשעבר.

אביגדור ליברמן: לגבי הרכבות, אם שמת לב, השנה פתחנו שני קווים חדשים, קו רמלה--תל-אביב וקו כפר-סבא--תל-אביב.

אביגדור ליברמן: בחודש ספטמבר ייפתחו שני קווי רכבת נוספים, מבית-שמש לתל-אביב ומראשון-לציון לתל-אביב.

אביגדור ליברמן: בשנה הבאה ייפתחו מספר רב של קווים, לרבות נתב"ג--תל-אביב.

אביגדור ליברמן: קו רכבת ירושלים--תל-אביב אושר סופית במשרדי.

אביגדור ליברמן: אנחנו הולכים על חלופה, מה שקרוי 1-A, קו ירושלים--מודיעין--תל-אביב, עם שתי תחנות, ירושלים--תל-אביב, תחנות במודיעין ובנתב"ג, קו שאמור להסיע נוסעים ב-28 דקות מאזור מלחה לכיוון תחנת הרכבת ארלוזורוב.

אביגדור ליברמן: מבחינתי, תאריך סיום העבודה - אני מקווה סוף 2007, תחילת 2008.

אביגדור ליברמן: זה תלוי בדיונים ובאישורי ועדות התכנון, בכלל זה במועצה הארצית לתכנון ובנייה.

ראובן ריבלין: יש סיכוי שהשר הבא יחנוך?

אביגדור ליברמן: בטוח.

אביגדור ליברמן: התוואי שם מאוד לא פשוט, חלק גדול מהמאמץ, עיכובים שמתרחשים בהליכי התכנון, אף שאין שום אלטרנטיבה יותר ידידותית לטבע ולאדם מאשר רכבת.

ראובן ריבלין: תודה רבה.

ראובן ריבלין: חברת הכנסת דליה איציק, בבקשה, לפי בקשה מיוחדת.

ראובן ריבלין: אני רואה את חברת הכנסת איציק עדיין כראש האופוזיציה, עד אשר שמעון פרס ישב בכסא שייעדנו לו.

דליה איציק: אדוני היושב-ראש, יש רק יושב-ראש אופוזיציה אחד, שמו שמעון פרס.

דליה איציק: תודה רבה לך.

דליה איציק: אדוני השר, חברי חברי הכנסת, אני מודה שיש לך אולי אחד מן התיקים המסובכים והקשים ביותר; לא היה לי התיק הזה, אבל אני יכולה להניח שזה אחד מהתיקים הקשים.

דליה איציק: לצערי, אני בוגרת תאונת דרכים, אבל מזלי שפר ואני נשארתי בחיים.

דליה איציק: יש הרבה מאוד אנשים במדינת ישראל שמזלם לא שפר, ממש ברגעים אלה ובשבועות אלה אתה קובר אנשים, זו הפכה להיות מגפה בלתי נסבלת.

דליה איציק: אני יודעת שיש פה הרבה מאוד מרכיבים, הנהג הישראלי, ורוחו ומזגו וחינוכו, אבל יש גם הרבה דברים אובייקטיביים.

דליה איציק: אני רוצה לשאול אותך, אומרים לי ש-70 בערך נהרגים בשל כך שאין מפרצים בצדי הדרך.

דליה איציק: אדם קורה לו משהו, הוא רוצה לחנות, הוא רוצה לתקן, הוא נהרג.

דליה איציק: האם יש בדעתך לעשות משהו בעניין הזה?

דליה איציק: אני רוצה להציע לך הצעה: מוכרחים להביא את הדרמה שמשתוללת מחוץ לבית הזה, בכבישים, לתוך הבית.

דליה איציק: כי הבית הזה גם מייצר דעת קהל; הוא נגרר אחר דעת קהל, אבל הוא גם מייצר דעת קהל.

דליה איציק: אני מכירה את יושב-ראש הכנסת, הוא פתוח להרבה מאוד דברים.

דליה איציק: צריך לחשוב, צוות חשיבה, להתחיל לראות מה עושים כדי להביא את הנושא הזה לסדר-היום.

דליה איציק: רשות שידור ציבורית, עיקר התפקיד שלה הוא זה - לא יכול להיות שיהיה יומן כדורסל ויומן כדורגל, ולא יהיה יומן של חצי שעה, כל יום, על תאונות הדרכים.

דליה איציק: לא יכול להיות שלא תהיה תוכנית כזאת ברדיו.

דליה איציק: מוכרחים להביא את הדרמה שבחוץ ומוכרחים להושיב צוות.

דליה איציק: בדקה שניתנת לי אני לא יכולה לתת לך כמה רעיונות, אבל אני בטוחה שיש לך אנשים טובים שמכירים את התורה, ומוכרחים לעשות משהו בעניין הזה.

דליה איציק: תודה.

ראובן ריבלין: תודה לחברת הכנסת דליה איציק.

ראובן ריבלין: אדוני השר, בבקשה.

אביגדור ליברמן: קודם כול, כמו תמיד צריך ליישם את כל הדברים ואת כל החשיבה שכבר הצטברה.

אביגדור ליברמן: הדבר הראשון שאני מתרכז בו - יש שלושה דוחות שכבר נכתבו, האחד מהם בכנסת, השני על-ידי מבקר המדינה, ודוח שלישי, דיברתי עליו קודם, של עמי סגיס.

אביגדור ליברמן: אם נצליח ליישם כל מה שכתוב בדוחות אלו, אנחנו נתקדם.

אביגדור ליברמן: דבר שני, יש תוכנית.

אביגדור ליברמן: יש תוכנית שבועית ברשת ב', בצהריים, שכולה בנושא תאונות הדרכים.

אביגדור ליברמן: אין לי ספק שחייב להיות מאמץ, דווקא בקרב הצעירים, דווקא ברשתות או בתחנות שנהנות מהאזנה של בני נוער.

אביגדור ליברמן: מה שראינו בשבוע האחרון - רוב התאונות התרחשו על-ידי צעירים שחזרו מבילוי, נהגים בני 21, בנות 20, נהג שקיבל את רשיונו לפני חמישה חודשים.

אביגדור ליברמן: בחלק גדול מהמקרים התאונות קרו ב-05:00, ב-06:00, ב-05:40, ב-04:30.

אביגדור ליברמן: לדעתי זאת השכבה הפגיעה ביותר.

אביגדור ליברמן: מבחינת שידור, נשתדל להתרכז בחבר'ה הצעירים הללו, במקומות הבילוי בסופי השבוע.

ראובן ריבלין: תודה.

ראובן ריבלין: חבר הכנסת מגלי והבה, בבקשה.

יצחק כהן: אני רשום?

ראובן ריבלין: כן, בוודאי.

מגלי והבה: אדוני היושב-ראש, אדוני השר, יש לי שלוש שאלות חשובות.

מגלי והבה: אני מסכים אתך, שבסך הכול יש ירידה במספר התאונות ובמספר ההרוגים בתאונות הדרכים.

מגלי והבה: אבל אחד הדברים שמפריעים - הרי אתה מממן את פעילות משטרת התנועה הארצית; משרדך מממן את הפעילות.

מגלי והבה: לצערי הרב, משטרת התנועה הארצית, ברוב המקרים, לא מטפלת נכון בפיקוח ובאכיפת החוק.

מגלי והבה: היא עושה מבצעים, היא עושה פעילויות רבות, אבל אין עליה פיקוח צמוד.

מגלי והבה: הייתי רוצה לבקש ולשמוע ממך, מה הפיקוח של משרד התחבורה?

מגלי והבה: בזמנו היתה הצעה להעביר את משטרת התנועה לסמכות משרד התחבורה.

מגלי והבה: יכול להיות שאתה המממן, אתה תהיה בעל הבית, ולא משטרת התנועה הארצית תכתיב את הפעילות והיא זאת שתקבל את הכסף ותפקח על עצמה.

מגלי והבה: שאלה שנייה, אדוני השר.

מגלי והבה: העלית את הנושא של הפעילות שלכם במגזר הלא-יהודי.

מגלי והבה: לי ידוע, שכל מי שעבד בעשר השנים האחרונות פוטר, בגלל אילוצי תקציבים, כי עבדו במסגרת משנה על-ידי קבלנים למיניהם.

מגלי והבה: האם אדוני מתכוון להחזיר לפחות את אלה שעבדו והם אנשי מקצוע, להיות במשרד ולעבוד ישירות כעובדי המשרד?

מגלי והבה: ממילא הרשות היא המממנת את הפעילות שלהם.

מגלי והבה: עניין נוסף.

מגלי והבה: מנהל הרשות לבטיחות בדרכים צריך להיות איש מקצוע, ולא סידור עבודה.

מגלי והבה: בקשתי אליך, ואני יודע שהמשרה מתפנה, שיהיה שם בראש הרשות איש מקצוע שיילחם בתאונות הדרכים.

ראובן ריבלין: לאדוני אין הצעה לאותו איש?

ראובן ריבלין: אדוני לא מציע את האיש, הוא רק דיבר על איש מקצוע.

מגלי והבה: לא.

ראובן ריבלין: בבקשה, אדוני השר.

ראובן ריבלין: אחרי שהשר יסיים את תשובתו לחבר הכנסת והבה, ישאל חבר הכנסת עסאם מח'ול.

ראובן ריבלין: אחריו – חבר הכנסת יצחק כהן.

ראובן ריבלין: אחריו – חבר הכנסת דוד אזולאי.

ראובן ריבלין: אם יש עוד חברים שעדיין לא נרשמו, סגן היושב-ראש יולי אדלשטיין ירשום אותם.

ראובן ריבלין: בבקשה.

אביגדור ליברמן: בעניין הפיקוח, אני חושב שאין כל בעיה עם הפיקוח על משטרת התנועה.

אביגדור ליברמן: אני חייב לציין, שהם עושים את העבודה שלהם בצורה יוצאת מן הכלל.

אביגדור ליברמן: אני נהנה לעבוד עם משטרת התנועה.

אביגדור ליברמן: אני נפגש אתם כל שבוע, בימי חמישי – עם מפקד משטרת התנועה, עם צוות הפיקוד הבכיר – וביחד אנחנו מנתחים את הבעיות, מגבשים תוכנית עבודה.

אביגדור ליברמן: אני רוצה לציין לשבח את העבודה שהם עושים, עם התקציב המוגבל ועם כוח-האדם המצומצם.

אביגדור ליברמן: בסך הכול אני חושב שהם עושים את העבודה בצורה יוצאת מן הכלל, עם כל מה שרק אפשר, במסגרת האילוצים.

אביגדור ליברמן: לא רק אני יושב באותן ישיבות, גם גופים אחרים, ולכן אני לא רואה כל בעיה עם הפיקוח.

אביגדור ליברמן: בנושא של הפעילות בקרב המיעוטים, ההנחיה שלי היתה להגביר לא רק בתחום הפיקוח.

אביגדור ליברמן: יש שם בעיה שצריך קצת יותר להרחיב או אולי לשפר את הרמה, גם של הקורסים לנהיגה מונעת וגם של דברים אחרים.

אביגדור ליברמן: אנחנו עובדים על זה ויש גם צוות של אנשים שעסק בנושא הזה.

אביגדור ליברמן: זה בהחלט נושא חשוב וחובה לתת עליו את הדעת.

אביגדור ליברמן: השאלה השלישית היתה בנושא של איש מקצוע.

אביגדור ליברמן: אני מבטיח לך שזה יהיה איש מקצוע.

אביגדור ליברמן: המשרה התפנתה, ואני לא מתכוון לקחת פעיל מישראל ביתנו.

אביגדור ליברמן: יבוא אדם שהוא איש מקצוע נטו, ואני בהחלט סבור שמנהל חייב להיות מקצוען שבא מהתחום הזה.

יולי יואל אדלשטיין: תודה, אדוני השר.

יולי יואל אדלשטיין: חבר הכנסת עסאם מח'ול, בבקשה.

יצחק כהן: אדוני היושב-ראש, אני מבקש לשאול שאלה לסדר.

יצחק כהן: איפה אולמרט?

עסאם מח'ול: כבוד השר, אנחנו חיים בתקופה שהקטל בדרכים הופך להיות מגפה ומכת מדינה.

עסאם מח'ול: ידינו לא כל כך נקיות משבוע הדמים הזה שעברנו, ובכלל מהמצב הזה, כי המצב הוא פועל יוצא גם של מה שאנחנו עושים, גם של מה שאנחנו מחליטים.

עסאם מח'ול: אנחנו העברנו בבית הזה לא מזמן את הקיצוץ במערכת החינוך, למשל, ואנחנו יודעים עכשיו שאחד התחומים שמקוצצים ראשונים במשרד החינוך יהיה שעות הבטיחות בדרכים.

עסאם מח'ול: אנחנו חייבים לשמוע גם תשובה על השאלה אם מותר, אחרי שאנחנו מגדירים ורואים את מצב הקטל בדרכים, לפגוע בשעות החינוך לבטיחות בבתי-הספר.

עסאם מח'ול: שאלה נוספת נוגעת גם היא לדבר שידינו עושות ולסדר העדיפויות שאנחנו מקיימים במדינה.

עסאם מח'ול: אנחנו מודעים לכך שהתאונות הן לא רק מאללה, תאונות הדרכים נובעות גם מרמת הצפיפות של כלי הרכב בכבישים, מהאיכות של הכבישים עצמם.

עסאם מח'ול: אני רוצה לשאול את השר, כמה קילומטרים של כבישים נסללו בחמש השנות האחרונות ככבישים בתוך מדינת ישראל וכמה קילומטרים נסללו בשטחים הכבושים, ככבישים עוקפים.

עסאם מח'ול: מה העלות, איזו השקעה היתה למדינה בפיתוח כבישים בתוך מדינת ישראל, ואיזו השקעה היתה בפיתוח כבישים עוקפים בשטחים הכבושים.

עסאם מח'ול: אני חושב שהתשובה על השאלה הזאת היא אקוטית מאוד לדיון שאנחנו מנהלים ולמכת המדינה שאנחנו כולנו רוצים לעצור אותה ולהביא לסיומה.

יולי יואל אדלשטיין: תודה רבה.

יולי יואל אדלשטיין: אדוני השר, בבקשה.

אביגדור ליברמן: בעניין הקיצוץ, אני לא יכול לדבר על משרד החינוך, אני לא בקיא בזה וזה לא בסמכותי.

אביגדור ליברמן: במשרד התחבורה כל מה שקוצץ בנושא הזה אני החזרתי מסעיפים אחרים.

אביגדור ליברמן: כלומר, הנושא של הבטיחות בדרכים לא ייפגע, גם אם אני אצטרך לקחת ממקומות אחרים ולהעביר לסעיף הזה מסעיפים שמלכתחילה נועדו לנושאים אחרים.

אביגדור ליברמן: בנושא של ההשקעה בכבישים וכמה כבישים נסללו, קשה לי להגיד מספר קילומטרים מדויק, אבל מי שנוסע גם על כביש מס' 1, גם על כביש 6, בחיפה ובכלל בכל מדינת ישראל – רואה את העבודות בכבישים.

אביגדור ליברמן: אתמול נתקעתי בשעה 01:00 בפקק אדיר בכביש ירושלים--תל-אביב, ליד שורש, כי עובדים שם בקצב מהיר.

אביגדור ליברמן: אני חושב ששנים רבות לא ראו תנופה כזאת מבחינת פיתוח הכבישים.

אביגדור ליברמן: גם ברכבת וגם בכבישים – בחמש-שש השנים הקרובות אנחנו מדברים על תקציבים בסדר גודל של 30 מיליארד שקלים לנושא הזה.

אביגדור ליברמן: אני לא מדבר על זכיינים פרטיים, על מערכת הסעה המונית בתל-אביב ובירושלים, שזה נפרד.

אביגדור ליברמן: היום פתחנו את צומת וולפסון, צומת חשוב מאוד.

אביגדור ליברמן: מחלף וולפסון הוא משוקע, וביום אחד עוברים בו 125,000 כלי רכב.

אביגדור ליברמן: כרגע משפרים את "איילון דרום", את דב הוז, את יוספטל.

אביגדור ליברמן: אם עברת ליד קפלן, לפני כמה חודשים פתחנו את המחלף המשוקע החדש.

אביגדור ליברמן: מבחינת היקף העבודה במדינת ישראל, אני לא זוכר שאי-פעם היה היקף כזה של עבודות.

אביגדור ליברמן: בעניין השטחים המשוחררים, לצערי כל הכבישים העוקפים הוקפאו, ולמיטב ידיעתי בשנה האחרונה לא נסלל אפילו קילומטר אחד של כביש במקומות האלה, אף שאני חושב שגם ברמה העניינית וגם ברמה הלאומית זה דבר שהוא בלתי נסבל.

אביגדור ליברמן: חלק מהתאונות היה דווקא שם, כמו מהיישוב כוכב-השחר בכביש עוקף- רמאללה, ששם לא היה שדה ראייה נכון והצומת לא תוכנן נכון.

אביגדור ליברמן: אני לא הייתי מכניס את הפוליטיזציה לכל הנושא הזה.

אביגדור ליברמן: נשאיר את הוויכוחים האלה לדיונים אחרים.

יולי יואל אדלשטיין: תודה, אדוני השר.

יולי יואל אדלשטיין: קצת עצוב לשמוע שאפילו שר התחבורה נתקע בפקקים.

יולי יואל אדלשטיין: לנו זה לא נותן תקווה.

אביגדור ליברמן: אני נהניתי לראות איך עובדים בלילה בקצב מוגבר.

יולי יואל אדלשטיין: אדוני חבר הכנסת יצחק כהן, בבקשה.

יולי יואל אדלשטיין: לאחר תשובתו של השר – חבר הכנסת דוד אזולאי.

יצחק כהן: אדוני היושב-ראש, כבוד השר, אני רוצה לברך את השר על פתיחת מחלף וולפסון.

יצחק כהן: זה באמת מבצע הנדסי.

יצחק כהן: בן פורת יוסף.

יצחק כהן: אני גם רואה את המחלף של כביש 6, בצומת בני-ראם.

יצחק כהן: רואים התפתחות.

יצחק כהן: אבל, אדוני השר, כבר כמה שנים שקיימת התופעה הזאת והכתובת כתובה על הקיר.

יצחק כהן: כל מה שפתחת היום – טוב לנקודת הזמן של היום.

יצחק כהן: בעוד חודש, חודשיים, חצי שנה – בסך הכול יש לנו מדינה קטנה מאוד – יהיה מצב כמו במזרח הרחוק, שיש מחלפים ויש אפילו כמה קומות של מחלפים, אבל בגלל הכמות האדירה של כלי הרכב יש עומס, וזה לא יפתור את הבעיה.

יצחק כהן: כבר היום, אדוני, צריך לחשוב על התוכנית, שאני יודע שהיא קיימת, יצירת "חנה וסע" בכניסה לגוש-דן, ולהשתמש ב"שאטלים", ברכבות קלות ובאוטובוסים חינם למי שיחנה את הרכב שלו בחניונים מחוץ לגוש-דן.

יצחק כהן: אני יודע שבמשרד התחבורה יש תוכניות.

יצחק כהן: אחת ליד נמל התעופה בן-גוריון, לתחבורה שיורדת מירושלים לכיוון גוש-דן, וחונים שם.

יצחק כהן: לתנועה שיורדת מהצפון יש לפני הרצלייה, ולתנועה שבאה מדרום - לפני בית-דגן.

יצחק כהן: אני יודע שיש התוכניות האלה.

יצחק כהן: אדוני, אם לא תיקחו אותן עכשיו לידיים ותתחילו לעיין בהן, להזיז ולהוריד את האבק, כל הפעולות האדירות שעשית עכשיו בסייעתא דשמיא שהיתה לך, פתיחת מחלף וולפסון, כביש 6, המחלפים, יהיו טובים לנקודת זמן היום.

יצחק כהן: עוד חצי שנה, זה כבר שלג דאשתקד.

יצחק כהן: תודה רבה, אדוני.

אביגדור ליברמן: קודם כול שתבינו.

אביגדור ליברמן: מחלף וולפסון אחד זה 145 מיליון שקל השקעה - שאנחנו נבין מה זה מחלף.

אביגדור ליברמן: אנחנו מדברים על מחלף, ולפעמים לא מבינים באיזו השקעה מדובר.

אביגדור ליברמן: רק בקטע הזה, הקטן, בין מחלף וולפסון לדב הוז וליוספטל, שזה קטע קצר, הולכים להשקיע בשנה הזאת, עם כל המחלפים והרכבות, 450 מיליון שקל.

אביגדור ליברמן: שאנחנו נבין על מה מדובר פה.

אביגדור ליברמן: הנושא של "חנה וסע" הוא נושא חדש שמפתחים אותו בקצב, מתכננים.

אביגדור ליברמן: החניון הגדול ביותר יהיה בכניסה לתל-אביב ליד צומת שפירים.

אביגדור ליברמן: מתוכננים עוד כמה בתל-אביב.

אביגדור ליברמן: אנחנו בדיונים עם עיריית תל-אביב בנושא הזה.

אביגדור ליברמן: אבל גם זה יבוא כחלק מהתוכנית.

אביגדור ליברמן: אנחנו גם מתכננים מסלולים מהירים בכניסה לתל-אביב ולירושלים.

אביגדור ליברמן: אני אישית תולה הרבה תקוות בנושא הרכבות.

אביגדור ליברמן: הרצון שלי הוא להגיע תוך שש שנים למצב שלמעשה כל מדינת ישראל תהיה מקושרת ברשת רכבות, מדימונה דרך כל הרשויות בדרום: נתיבות, שדרות, אופקים, באר-שבע, עד לנהרייה, בית-שאן, רכבת העמק.

אביגדור ליברמן: אם נגיע למצב הזה, זה פתרון אולטימטיבי.

אביגדור ליברמן: אם בן-אדם בדימונה יוכל להיכנס לרכבת ולהגיע לתל-אביב בשעה ו-20 דקות, שעה וחצי בניחותא, בלי פקק, אני חושב שעשינו קפיצת דרך עצומה.

יולי יואל אדלשטיין: תודה, אדוני השר.

יולי יואל אדלשטיין: חבר הכנסת דוד אזולאי.

יולי יואל אדלשטיין: אחריו – חבר הכנסת איוב קרא.

יולי יואל אדלשטיין: אני אומר לחברי הכנסת, שר התחבורה כבר עונה במשך שעה.

יולי יואל אדלשטיין: זכותו לסיים.

יולי יואל אדלשטיין: אני בטוח שהוא ירצה לענות על השאלות שלכם, רק תנסו לעשות את השאלות קצרות.

יולי יואל אדלשטיין: בבקשה, אדוני.

דוד אזולאי: אדוני היושב-ראש, אם אתה כבר מעיר על זה שהשר עומד כל כך הרבה זמן ומשיב על שאלותיהם של חברי הכנסת, אני רוצה להודות לו על כך, כי אני חושב שהוא עושה את זה גם בנעימות ובסבלנות.

דוד אזולאי: אדוני השר, יש לי רושם משום-מה, שכל פעם בקיץ יש יותר תאונות מאשר בעונת החורף.

דוד אזולאי: יש לי רושם שלשעון הקיץ יש איזו השפעה.

דוד אזולאי: הייתי מציע לך לעשות מחקר בעניין הזה, עד כמה יש לשעון הקיץ השפעה על תאונות הדרכים במדינת ישראל.

דוד אזולאי: אני מאמין בדבר הזה.

דוד אזולאי: יש אנשים שעדיין ישנים על-פי השעון הביולוגי ולא על-פי שעון הקיץ.

דוד אזולאי: לכן, טוב תעשה, אדוני, אם תיקח את היוזמה הזאת.

דוד אזולאי: דבר שני: יש בבתי-הספר משמרות הזה"ב – זהירות בדרכים.

דוד אזולאי: אני זוכר, כאיש חינוך, שנתנו יותר שעות בבית-הספר לנושא הזה.

דוד אזולאי: יכול להיות שהנושא הזה לא שייך למשרדך, אבל אולי כדאי לשתף את משרד החינוך בחידוש רעיון משמרות הזה"ב לא רק בבתי-הספר היסודיים אלא גם בבתי-הספר התיכוניים, כדי ליצור יותר מודעות בקרב תלמידים בוגרים שהם בזמן הקרוב, או-טו-טו, בני 17.5 והולכים להוציא רשיון נהיגה, וחשוב שידעו את העניין.

דוד אזולאי: הנושא השלישי והאחרון: היום התבשרנו שרכבת ישראל עוברת לממשלת ישראל ותהיה חברה ממשלתית.

דוד אזולאי: מי שנוסע ברכבת היום יודע שזה תענוג - מגיעים מהר, גם נוח, זה לא מה שהיה פעם.

דוד אזולאי: אני מאוד מקווה שבמעבר הזה תהיה עלייה ולא ירידה בשירות לציבור.

דוד אזולאי: תודה.

יולי יואל אדלשטיין: תודה.

יולי יואל אדלשטיין: אדוני השר, בבקשה.

אביגדור ליברמן: לגבי משמרות הזה"ב: א.

אביגדור ליברמן: אנחנו עובדים בשיתוף פעולה הדוק עם משרד החינוך, וזה לאו דווקא בבתי-ספר יסודיים, גם היום, אלא להיפך.

אביגדור ליברמן: הכול כמובן נגזר מהתקציב.

אביגדור ליברמן: אנחנו משתדלים להקצות לזה כמה שיותר, כי יש בזה גם פיקוח, גם שיתוף של הנוער, גם ממד חינוכי.

אביגדור ליברמן: אני אישית מייחס לזה הרבה חשיבות.

אביגדור ליברמן: לגבי הרכבת, כמו ששמת לב, השיפור עולה משנה לשנה, השיפור בשירות, ואחת הקפיצות הגדולות מבחינת ההרגלים או שינוי ההרגלים של הציבור זו הרכבת.

אביגדור ליברמן: בעשר שנים קפצנו מ-6 מיליונים ל-20 מיליון נוסעים עד סוף השנה הזאת ברכבת.

אביגדור ליברמן: העיקר כרגע הוא להכפיל את אורך המסילות.

אביגדור ליברמן: אנחנו מדברים היום על כ-1,000 קילומטר מסילות של רכבות.

אביגדור ליברמן: אני רוצה להגיע לכ-1,900 תוך שש שנים.

אביגדור ליברמן: אם נכפיל את אורך המסילות, תאמין לי שאנחנו נדאג שגם השיפור בשירות לא ייסוג אחורה אלא יימשך.

אביגדור ליברמן: היום זה כלי תחבורה מבוקש, והמודעות אליו גוברת מיום ליום.

אביגדור ליברמן: לגבי שעון הקיץ, לא בדקתי את הקשר הסטטיסטי.

אביגדור ליברמן: לצערי, מה שאני ראיתי פה בנתונים, לפחות של השבוע האחרון, מדובר יותר בקשר לבילויים בשישי-שבת, סוף השבוע, מאשר לשעון הקיץ.

אביגדור ליברמן: כולם ב-05:00, ב-04:00, ב-22:00.

אביגדור ליברמן: אני לא חושב שבשעות האלה יש השפעה לשעון הקיץ, אף שאני לא פוסל שום דבר, ופה שווה לבחון ולבדוק כל דבר.

אביגדור ליברמן: אבל גם בעולם הרחב אני לא ראיתי שמישהו מצביע על הקשר בין שעון הקיץ לתאונות.

יולי יואל אדלשטיין: אדוני השר, אם יורשה לי, בזמנם הוצגו מחקרים כאלה בעת דיונים על שעון הקיץ ולא על התאונות, שיש לכאורה איזה קשר.

יולי יואל אדלשטיין: שווה אולי לבדוק את הנושא.

יולי יואל אדלשטיין: חבר הכנסת איוב קרא, שאלתך.

יולי יואל אדלשטיין: שאלה אחרונה ניתן לחבר הכנסת טלב אלסאנע.

יולי יואל אדלשטיין: הוא גם התחייב בפני שהשאלה תהיה קצרה.

איוב קרא: אדוני היושב-ראש, כנסת נכבדה, כבוד השר, אני מקווה שתתמוך בהצעת החוק שהגשתי לפני ימים מספר בנושא ביטול האגרה בכביש חוצה-ישראל.

איוב קרא: בעקבות הפיגוע שהיה לפני ימים מספר, יש מחשבה שהכביש הזה יהיה תת-קרקעי.

איוב קרא: האם אתה לא חושב שהגיע הזמן שהמדינה תיקח על אחריותה את כל הסוגיה הזאת במקום שהכביש הזה יישאר שומם הן בגלל הביטחון והן בגלל העלות המופרזת, הקנסות והטיפול הכושל של החברה הזכיינית באותו כביש?

איוב קרא: מה עוד שאנחנו לא פותרים את כל נושא הפקקים בכביש החוף ובכביש הישן.

איוב קרא: לא סייענו בהפחתת הפקקים עם תחילת פעולתו של כביש חוצה-ישראל.

יולי יואל אדלשטיין: תודה.

אביגדור ליברמן: לגבי כביש חוצה-ישראל, אני בטח לא אתמוך בביטול חוזה קיים, בביטול התחייבות של המדינה.

אביגדור ליברמן: אתה זוכר שהססמה הראשונה שלי בפוליטיקה היתה "מלה זו מלה", ומדינת ישראל חתמה על חוזה עם משקיעים, בכלל זה עם משקיעים זרים, והיא התחייבה.

אביגדור ליברמן: אני חושב שמוקדם לשפוט את כביש חוצה-ישראל, כי רק חלק קטן, רק קטע קטן ממנו נכנס לפעולה.

אביגדור ליברמן: כשכל האורך, 84 ק"מ, ייכנסו לשימוש הרחב, יהיה אפשר לשפוט אם הוא הצליח או לא.

אביגדור ליברמן: אותו דבר לגבי האפשרות להוריד אותו מתחת לקרקע.

אביגדור ליברמן: צריך להבין שעל כל קילומטר תת-קרקעי מדובר במיליוני דולרים.

אביגדור ליברמן: מבחינה תקציבית אני לא רואה אפשרות כזאת.

אביגדור ליברמן: צריך פשוט להיות בקיא שם במספרים.

אביגדור ליברמן: אמרתי לך היום שמחלף וולפסון משוקע באיזה קטע קטן שהוא מתחת לאדמה, וזה עולה 145 מיליון שקל.

אביגדור ליברמן: תאר לעצמך מה זה לעשות כביש כזה, אפילו לא תת-קרקעי, אלא משוקע, ותראה על מה מדובר פה.

אביגדור ליברמן: אני מציע שמבחינת השיפוט שלנו כרשות מחוקקת וכרשות מבצעת לא רק נהיה ערים לדעת הקהל ולמשבי רוח כאלה ואחרים בציבור, אלא גם נהיה רציניים ואחראיים.

אביגדור ליברמן: אני לא הייתי ממהר פה להספיד את כל הפרויקט הזה של כביש חוצה-ישראל.

אביגדור ליברמן: אני מציע שקצת נמתין.

יולי יואל אדלשטיין: תודה.

יולי יואל אדלשטיין: אחרון השואלים, חבר הכנסת טלב אלסאנע, בבקשה, שאלתך לשר התחבורה.

טלב אלסאנע: כבוד היושב-ראש, כבוד השר, חברי הכנסת, מאחר שנשאלו השאלות בקשר לתשתית, יש לי שתי שאלות אליך.

טלב אלסאנע: שאלה ראשונה: יש חברות ממשלתיות שכפופות לך כשר התחבורה, כמו “אל על", רכבת ישראל וחברות ממשלתיות נוספות.

טלב אלסאנע: מצד שני, יש חוק הבא להבטיח ייצוג הולם לציבור הערבי במועצות המנהלים בחברות האלה.

טלב אלסאנע: מה עושה משרדך על מנת להבטיח ייצוג הולם לציבור הערבי במועצת המנהלים?

טלב אלסאנע: כי זה חשוב גם לעיצוב המדיניות של אותה חברה ממשלתית בתחום הזה.

טלב אלסאנע: שאלה שנייה: כידוע לך, למרות ההתנגדות של תושבי באר-שבע, הועברה לאתר הפסולת דודאים גם הפסולת של המרכז וגם באזור רמת-חובב; מעבירים את האשפה הכימית.

טלב אלסאנע: הרבה משאיות שעוברות שם גורמות נזק גם לתשתית, אבל כל תאונת דרכים גורמת לנזק קשה מאוד.

טלב אלסאנע: מדוע לא מעבירים את האשפה והפסולת הזאת באמצעות הרכבת ולא באמצעות משאיות?

אביגדור ליברמן: שאלת אותי פעם ואני יכול לענות לך.

אביגדור ליברמן: בדקתי את העניין גם בפעם הקודמת.

אביגדור ליברמן: הרכבת לרמת-חובב מתחילה לעבוד בחודשים הקרובים, וכל העברת הפסולת תיעשה ברכבת.

אביגדור ליברמן: יתירה מזו, אני ביקשתי להוביל תיקון חקיקה, או אפילו תיקון אדמיניסטרטיבי, כדי שההובלה של רוב הרעלים, החומרים הכימיים והחומרים המסוכנים תתבצע ברכבות מיוחדות.

אביגדור ליברמן: אבל אין ספק שככל שנוריד את המשאיות האלה מהכביש כך נשפר את הבטיחות בדרכים ואת הבטיחות הסביבתית.

אביגדור ליברמן: לגבי הייצוג - אני חושב שגם במשרד הקודם שלי וגם במשרד הזה אנחנו עשינו את המקסימום על מנת לתת ייצוג למגזר המיעוטים.

אביגדור ליברמן: גם במינהל מקרקעי ישראל, הפעם הראשונה שמונו בני המיעוטים למועצת מינהל מקרקעי ישראל, גם ערבים, גם דרוזים, היתה בתקופתי.

אביגדור ליברמן: גם אצלי בלשכה, בכלל המינויים החדשים, מונו גם בדואי וגם דרוזי, והם עובדים צמוד אתי.

אביגדור ליברמן: אני בהחלט חושב, שמי שעושה את חובתו למדינה, גם המדינה חייבת לשמור על זכויותיו.

אביגדור ליברמן: אבל כל הדברים האלה הם לשני הכיוונים.

אביגדור ליברמן: שום דבר לא יכול להיות חד-צדדי.

אביגדור ליברמן: אלה שהם באמת אזרחים נאמנים למדינה, מגיע להם הכול.

אביגדור ליברמן: גם ההיפך הוא הנכון.

אביגדור ליברמן: תודה.

יולי יואל אדלשטיין: תודה רבה לשר התחבורה אביגדור ליברמן, שנתן תשובות מדויקות ומפורטות, וגם עמד יותר משעה על הדוכן על מנת להתמודד עם כל השאלות של חברי הכנסת.

יולי יואל אדלשטיין: ["דברי הכנסת", חוב' ב', עמ' 93.

יולי יואל אדלשטיין: ]

יולי יואל אדלשטיין: חברי הכנסת, מעניין לעניין באותו עניין.

יולי יואל אדלשטיין: הנושא הבא שלנו הוא: התמשכות הקטל בכבישים – דיון בעקבות הצעה לסדר-היום של חבר הכנסת ישראל אייכלר, מחודש פברואר השנה.

יולי יואל אדלשטיין: הנושא לא יכול לרדת מסדר-היום.

יולי יואל אדלשטיין: לכן, חבר הכנסת אייכלר יפתח את הדיון.

יולי יואל אדלשטיין: אחריו ידבר שר התחבורה.

יולי יואל אדלשטיין: אחריו – יושב-ראש הוועדה המיוחדת לנושא התאונות, גלעד ארדן.

יולי יואל אדלשטיין: לאחר מכן - יש רשימת דוברים.

יולי יואל אדלשטיין: שלוש דקות לרשותך, אדוני.

ישראל אייכלר: כמציע אמורות להיות לי עשר דקות.

ישראל אייכלר: אין לי מה לומר בשלוש דקות.

ישראל אייכלר: אדוני היושב-ראש, חברי הכנסת, זה לנו ארבעה חודשים מאז החליטה הכנסת לקיים דיון במליאה על המשך הקטל בדרכים.

ישראל אייכלר: אני לא יודע אם זה היה מן החוכמה שדחו את הדיון הזה כל הזמן, עד ששר התחבורה ניאות לבוא ולענות בשעת שאלות, ואחר כך, באותה הזדמנות, שהוא לא יצטרך לבוא הרבה לכנסת, לדון גם בנושא כזה בדרך אגב.

ישראל אייכלר: במקרה או שלא במקרה, ואין מקרה בעולם כלל, זה נפל בדיוק בשבוע שהיה קטל כל כך נורא בכבישים, קטל של 15 הרוגים רק בימים האחרונים.

ישראל אייכלר: תארו לעצמכם שאם הייתי מציע דיון על מלחמת האינתיפאדה, או על הסכנות של מלחמת עירק, סכנה שהיתה לפני ארבעה חודשים – לא היינו מחכים ארבעה חודשים בשביל לדון בזה.

ישראל אייכלר: הטעות הנהוגה ביותר והנפוצה ביותר בעניין תאונות הדרכים היא המלה הנוראה שנקראת סטטיסטיקה.

ישראל אייכלר: אם הסטטיסטיקה מראה שבשנה מסוימת מספר ההרוגים ירד בכמה אחוזים, כולם מרוצים, וזאת טעות גדולה מאוד, כי כשמדובר בשפיכות דמים, הקורבן של אותו אדם, או אותה משפחה, בכלל לא תלוי בשאלה כמה אנשים נוספים נהרגו אתו.

ישראל אייכלר: חוץ מזה, אם מדברים על סטטיסטיקה, יש 100,000 פצועים בשנה.

ישראל אייכלר: מדברים כל הזמן רק על ההרוגים.

ישראל אייכלר: היות שהיושב-ראש אמר שיש לנו רק כמה דקות, ואני תכננתי נאום של עשר דקות, אתמצת ממש במלים ספורות את מה שאני מציע למעשה.

ישראל אייכלר: קודם כול, מהדוח של ועדת החקירה הפרלמנטרית בראשות חבר הכנסת לשעבר נחום לנגנטל, עולים הרבה ממצאים.

ישראל אייכלר: אבל אחד הדברים שאני הייתי מציע כתוצאה מהדוח הזה, ובלי שיש המלצה כזאת שם, הוא להפריד את הפיקוח והאכיפה של חוקי התנועה בכבישים.

ישראל אייכלר: אני מאמין שתחת סמכותה של משטרת התנועה, או משטרת ישראל, תוקמנה חברות פרטיות, שזה יהיה תפקידן – לצייד מאות ואלפי נהגים במצלמות, ואלה יצלמו עברייני תנועה ויעבירו את הממצאים האלה למשטרה ולבתי-המשפט.

ישראל אייכלר: אם כך יהיה, רוב הנהגים ינהגו יותר טוב.

ישראל אייכלר: היום, גם כשיש ניידת משטרה, פתאום אתה רואה שיירה של אנשים שנוהגים כמו ילדים-טובים-ירושלים.

ישראל אייכלר: אם ידעו שכל נהג שני יכול להיות מצויד במצלמה ויצלם את העבירה הזאת, כך יהיה.

ישראל אייכלר: החברה הפרטית הזאת תשקיע את הכסף במצלמה והיא תקבל את העמלה שלה.

ישראל אייכלר: היא תוכל לעזור ולסייע במהפכה בעניין תאונות הדרכים.

ישראל אייכלר: נקודה נוספת – מדובר הרבה על השפיטה.

ישראל אייכלר: כשהשופט מטיל קנס גבוה, יש אנשים עשירים שמשלמים זאת בכיף ואין להם בעיה לעשות "רייס" על הכביש ולהשתולל עם ה"ב.

ישראל אייכלר: מ.וו.

ישראל אייכלר: " שלהם הלאה.

ישראל אייכלר: והאנשים העניים ממורמרים.

ישראל אייכלר: אני הייתי מציע להכניס בחוק ענישה שלפיה השופט יהיה מוסמך לקבוע לפי חומרת העבירה ולא לפי חומרת התוצאה, ולהטיל עבודות שירות בבתי-חולים, במחלקות אורתופדיות ונוירוכירורגיות, בבית-לוינשטיין ובכל מיני מקומות כאלה.

ישראל אייכלר: אני משוכנע שנהג שעבר עבירה ויצטרך לעשות יום לימודים ארוך בבית-לוינשטיין, או לפי העבירה, שבוע או חודש, ינהג הרבה יותר טוב.

ישראל אייכלר: אני רוצה לסיים במה שהרמב"ם פוסק: "ואין לך דבר שהקפידה תורה עליו כשפיכות דמים, שנאמר: לא תחניפו את הארץ, כי הדם הוא יחניף את הארץ", ו"אין - - - השחתת ישובו של עולם כשפיכות דמים".

ישראל אייכלר: ושפיכות דמים היא לא רק כשאדם עושה זאת בכוונת מכוון, אלא גם כשהוא שם מכשול.

ישראל אייכלר: ונפסק ב"שולחן ערוך": "ויש לחוש יותר לספק סכנה מלספק איסור", ולכן אסור ללכת למקום סכנה.

ישראל אייכלר: בכל אלה הדברים של הסכנות, כמו קיר נטוי, אסור לסמוך על הנס, או לסכן נפשו וכל כיוצא בזה.

ישראל אייכלר: ושומר נפשו ירחק מהם.

ישראל אייכלר: אומרים: תאונות דרכים זו לא גזירה מן השמים.

ישראל אייכלר: זה לא נכון, גם זו גזירה מן השמים, אבל זו גזירה שבידי האדם להינצל ממנה, כמו קיר נטוי - כי שטן מקטרג בשעת הסכנה.

ישראל אייכלר: אם הנהגים ינהגו בזהירות ובשום שכל, הסכנה פחותה בהרבה והסייעתא דשמיא הרבה יותר גדולה, אבל אם נוסעים כפראים, לא כל אחד יש לו זכות להינצל מזה.

ישראל אייכלר: השבוע היתה תאונה אחת שמלמדת שזה ממש משמים.

ישראל אייכלר: כמו שלכל כדור יש כתובת, לכל תאונה יש כתובת.

ישראל אייכלר: מכונית שנסעה מאשדוד לאשקלון נפל לה הגלגל באמצע הנסיעה.

ישראל אייכלר: למכונית הזאת ולנהגה לא קרה כלום, אבל הגלגל התגלגל אל הצד השני של הכביש ונכנס, רחמנא ליצלן, אל תוך זכוכית של משאית, לשמשתו של נהג משאית.

ישראל אייכלר: הוא נהרג, רחמנא ליצלן, שני האנשים שישבו לידו לא נהרגו.

ישראל אייכלר: זה אומר שגם כאן זה עניין שמיימי, אבל זה לא נותן לנו שום פטור מלעשות מה שאנחנו יכולים.

ישראל אייכלר: חבל שלא יכולנו לפרט יותר, אבל אני מקווה שחברי הכנסת שיעלו אחרי יציעו עוד הצעות כדי שאחת ולתמיד נוכל למגר את תאונות הדרכים.

ישראל אייכלר: אפשר להפחית אותן לפחות ב-50%.

ישראל אייכלר: אני מסיים בפסוק: "כי מלאכיו יצוה לך לשמרך בכל דרכיך", "ה' ישמר צאתך ובואך מעתה ועד עולם" - לכל נהגי ישראל.

ישראל אייכלר: תודה רבה.

יולי יואל אדלשטיין: אמן, ותודה לחבר הכנסת ישראל אייכלר על דבריו החשובים, שנאמרו בקיצור נמרץ, אבל היה בהם הרבה טעם.

יולי יואל אדלשטיין: אני מבין ששר התחבורה יצא לקחת קצת אוויר.

יולי יואל אדלשטיין: אם הוא רוצה לנוח עוד שנייה, נאפשר לו.

יולי יואל אדלשטיין: אחרי שר התחבורה ידבר חבר הכנסת גלעד ארדן, יושב-ראש הוועדה המיוחדת לנושא תאונות הדרכים בכנסת.

יולי יואל אדלשטיין: אדוני השר, אתה חוזר לדוכן אחרי הפסקה קצרה על מנת להשתתף בדיון על התמשכות הקטל בדרכים.

יולי יואל אדלשטיין: בבקשה.

אביגדור ליברמן: אדוני היושב-ראש, כבר פירטתי בתשובות על שאלות; לצערי הרב, אייכלר לא היה ברוב הדיון במליאה.

אביגדור ליברמן: אמרתי שצריכים לראות את מלוא התמונה, ובשבועיים האחרונים התמונה היא קשה מאוד.

אביגדור ליברמן: ברוב המקרים מדובר בהתנהגות פרועה של אנשים.

אביגדור ליברמן: לצערי, בחצי מן המקרים מדובר בבני נוער או בנהגים חדשים בני 20, שרק קיבלו את רשיונות הנהיגה וחזרו מבילויים.

אביגדור ליברמן: הפתרון פה הוא ארוך טווח, הרבה השקעה בהסברה, בחינוך, ליצירת שינוי מבני מנטלי עמוק.

אביגדור ליברמן: באמצעים המיניסטריאליים הפשוטים קשה למנוע מאדם שנוהג בלילה בכביש ריק לבדו להיכנס בעמוד מרוב עייפות, בגלל שתייה, כיוון שהוא בגילופין.

אביגדור ליברמן: אלה מקרים שבהם אתה אומר: מה עוד אפשר לעשות?

אביגדור ליברמן: מצד אחר, הכתבים, במיוחד, לא אוהבים לשמוע את הסיבה של הגורם האנושי.

אביגדור ליברמן: עם כל הצער שבדבר – אני מרגיז את כולם – אני עובר ועושה מחקר על כל תאונה - - -

ישראל אייכלר: אני רוצה לשמוע את עמדת הממשלה בעניין הפרטת האכיפה של חוקי התנועה ונתינתה בידי חברות פרטיות.

אביגדור ליברמן: שמעתי את זה, עמדתי בפרוזדור.

אביגדור ליברמן: אני מנצל כל במה וחוזר ואומר, שאם לא נשנה את ההתנהגות שלנו כבני-אדם, יהיה המצב בתחום הזה קשה.

אביגדור ליברמן: לגבי האכיפה של כל החוקים והתקנות על-ידי חברות פרטיות – הממשלה מחויבת לעשות את זה.

אביגדור ליברמן: נכון שבחברות הפרטיות הגדולות, הבדיקות התקופתיות וקצין הבטיחות קיימים פחות או יותר בצורה סבירה.

ישראל אייכלר: אני מדבר על חברות אכיפה.

אביגדור ליברמן: אני אגיע לזה.

אביגדור ליברמן: יש בעיה שאני לא רוצה להתעלם ממנה, והיא נוגעת למפעילים קטנים, בודדים, של משאית או שתיים, או של רכב מסחרי אחד או שניים, ושם יש פחות הקפדה.

אביגדור ליברמן: העברה של האכיפה לחברה פרטית – אני לא בטוח שבמדינה שלנו זה נכון.

אביגדור ליברמן: יכול להיות שבחלק כזה או אחר, תחת פיקוח ממשלתי, ניתן לעשות את זה, אבל הוויכוח הזה קיים בתוך משרדי הממשלה.

אביגדור ליברמן: זה ויכוח פילוסופי עמוק.

אביגדור ליברמן: בקטע קטן מאוד ניסינו להעביר את מצלמות המהירות למפעיל פרטי, במקום שהמדינה תשקיע בזה.

אביגדור ליברמן: נניח שהיום מדובר על פרויקט של 130 מיליון שקל כדי לפזר בכבישי מדינת ישראל את כל המצלמות בשיטת BOT, ושהזכיין יקבל חלק מהקנסות שיבואו כתוצאה מזה.

אביגדור ליברמן: לצערי, בחלק גדול מהמקרים היתה התנגדות עזה גם של משרד המשפטים וגם של משרד האוצר.

אביגדור ליברמן: אני חייב לציין, שאי-אפשר להתעלם לגמרי מהנימוקים שהם הביאו.

אביגדור ליברמן: הנושא שנוי במחלוקת.

אביגדור ליברמן: אם אתה שואל אותי, אני מעדיף שהמדינה תמצא את התקציבים האלה ותעשה את זה בעצמה.

ישראל אייכלר: למשטרת התנועה אין אינטרס, חברה פרטית יהיה לה אינטרס.

אביגדור ליברמן: אני לא מסכים אתך.

אביגדור ליברמן: כגוף מקצועי ומכובד, למשטרת התנועה יש אינטרס להוכיח את היעילות והיכולת שלה להתמודד עם המשימה.

אביגדור ליברמן: העניינים פה יותר עמוקים מאשר רק גביית כסף.

אביגדור ליברמן: אם מדובר בזכיין, למשל בגרירת רכב שבדרך כלל העיריות מפעילות אותה, הייתי אומר שזו יעילות מוגבלת מאוד.

אביגדור ליברמן: למה?

אביגדור ליברמן: כי הם מתרכזים במרכזי הערים, שם אפשר לעשות פרנסה טובה ולגרור את כלי הרכב למגרש קרוב ביתר מהירות, כי הרצון שלהם הוא להרוויח כסף.

אביגדור ליברמן: זה מעורר הרבה זעם בקרב הציבור הרחב, אבל זה מרכז את המאמץ בקטעים שהם כדאיים מבחינה כלכלית.

אביגדור ליברמן: יש קטעים שהם חשובים לא פחות מבחינה בטיחותית, אבל הם לא כדאיים כלכלית, ושם זה מוזנח לחלוטין.

אביגדור ליברמן: אני אומר עוד הפעם: אני לא שולל את זה לחלוטין.

אביגדור ליברמן: גם אי-אפשר לשלול את הטענות של משרד המשפטים ומשרד האוצר.

אביגדור ליברמן: בכל אופן, הייתי מעדיף שנמצא את כל התקציבים הדרושים ושכל נושא האכיפה יישאר בידי המדינה, כמו הצבא.

אביגדור ליברמן: בדרך הזאת אפשר להגיד שנפריט את המשטרה ואת הצבא, נפריט את חיל האוויר.

אביגדור ליברמן: אין גבול לאן אתה יכול להידרדר פה.

אביגדור ליברמן: זה חייב להיות בגבולות הטעם הטוב.

אביגדור ליברמן: כרגע ההצעה הזאת לא נראית לי.

יולי יואל אדלשטיין: תודה רבה לשר התחבורה.

יולי יואל אדלשטיין: הבא בתור הוא חבר הכנסת גלעד ארדן, יושב-ראש הוועדה לנושא תאונות הדרכים בכנסת.

יולי יואל אדלשטיין: אחריו – חברת הכנסת גילה פינקלשטיין, ואם היא לא תהיה – חבר הכנסת אריה אלדד.

יולי יואל אדלשטיין: שלוש דקות לרשות אדוני.

גלעד ארדן: אדוני היושב-ראש, חברי חברי הכנסת, באופן אישי נראה לי שאם נסתכל על האולם הזה עכשיו, אולי נבין את הבעיה הכל-כך כאובה של תאונות הדרכים.

גלעד ארדן: אסביר למה אני מתכוון.

גלעד ארדן: ב-1,000 הימים שחלפו מאז פרוץ האינתיפאדה הנוכחית, נהרגו בפעולות טרור יותר מ-800 ישראלים - בפרק זמן של שלוש שנים.

גלעד ארדן: בתקופה זו השקיעה מדינת ישראל מיליארדים רבים של שקלים כדי להילחם בטרור ולמונעו, גם דרך ההוצאה הממשלתית וגם דרך גביית כספים עקיפה מאזרחי המדינה, כמו לדוגמה גביית דמי אבטחה בבתי-קפה ודרכים נוספות.

גלעד ארדן: בתקופה זו טסו שרי ישראל מאות פעמים כדי להסביר ברחבי העולם את חשיבות המלחמה בטרור, וראש הממשלה וצוותו השקיעו אלפי שעות במאמץ לתכנן ולבצע את המלחמה בטרור ולהשמידו.

גלעד ארדן: בדיוק באותם 1,000 ימים שחלפו, שבהם נהרגו כ-800 ישראלים, מאז תחילת האינתיפאדה, נהרגו בכבישי ישראל בכל שנה כ-500 אזרחים בממוצע ונפצעו אלפים רבים.

גלעד ארדן: למה אני טורח לעשות את ההשוואה העצובה הזאת בין מספר הנפגעים מהטרור למספר הנפגעים מתאונות הדרכים?

גלעד ארדן: כיוון שאני סבור, אדוני השר, שלפני שהמדינה על כל זרועותיה מאשימה את הנהג - או כמו שנהוג לכנות אותו: הגורם האנושי - בתאונות הדרכים, היא צריכה לבדוק היטב היטב את עצמה ולוודא שקודם כול היא, המדינה, מטפלת בתאונות הדרכים באופן המקצועי והיסודי ביותר שניתן.

גלעד ארדן: בדיקה כזאת, אדוני השר, שכבר נעשתה בעבר פעמים מספר, העלתה באופן ברור, שלצערנו אין המלחמה בתאונות הדרכים נמצאת בראש סדר העדיפויות שלנו.

גלעד ארדן: המלחמה בתאונות הדרכים צריכה להפוך לפרויקט לאומי.

גלעד ארדן: זה נכון שבאופן יחסי, אדוני השר, מספר הנפגעים אצלנו, יחסית לגודל האוכלוסייה, איננו הגבוה ביותר.

גלעד ארדן: אולם, לצערי, אם נשווה את כמות כלי הרכב הנעה בכבישי ישראל ומעורבת בתאונות דרכים למדינות מפותחות אחרות, אנו נמצאים במצב גרוע ביותר, שעם עליית השימוש בכלי רכב פרטיים עוד עלול להידרדר אף יותר.

גלעד ארדן: מה עוד שאצלנו, לצערנו, כל הרוג כזה מיתוסף להרוגי הטרור.

גלעד ארדן: ולכן, אסור בשום פנים, לדעתי, להשוות אותנו לשום מדינה אחרת.

גלעד ארדן: לא ייתכן שמקבלי ההחלטות במדינת ישראל יתפנו לדון בתאונות הדרכים רק בשבוע שבו נהרגים מעל 15 אזרחים בכבישי ישראל.

גלעד ארדן: הטיפול בנושא כאוב זה צריך להיות רצוף ויומיומי, ולהיות ממוקם בראש סדר העדיפויות של הממשלה.

גלעד ארדן: אני מצפה שראש הממשלה ישתתף לא רק בישיבות של ועדת החוץ והביטחון, אלא גם בישיבות העוסקות במאבק בתאונות הדרכים.

גלעד ארדן: אני מצפה משרי הממשלה שנושא הקטל בדרכים קשור לתחומי העיסוק של משרדם - ואני מתכוון פה לא רק לשר התחבורה, אלא לשרת החינוך ולשרים הנוספים - שיעסקו ויתבטאו הרבה יותר בעניין זה, ויקרינו על-ידי עיסוק זה על הפקידות המקצועית במשרדם וימחישו לה כמה חשובה מלחמה זו.

גלעד ארדן: דווקא בשבוע זה שבו נהרגים ילדים בכבישי ישראל, כשברור לכולנו - והשר הזכיר גם את זה - שהחינוך לזהירות ובטיחות בדרכים הוא אחד הגורמים המשמעותיים ביותר במניעת תאונות, אנחנו מתבשרים שמשרד החינוך נאלץ לפטר מאות מורים ומדריכים המחנכים את ילדי ישראל לבטיחות בדרכים, ובממשלת ישראל אין פוצה פה ומצפצף.

גלעד ארדן: בימים האחרונים התמניתי ליושב-ראש ועדת המשנה למאבק בתאונות הדרכים, ובהזדמנות זו אני באמת רוצה להודות לחבר הכנסת שלום שמחון, יושב-ראש ועדת הכלכלה, על המינוי.

גלעד ארדן: במסגרת תפקידי כיושב-ראש הוועדה אני בהחלט מתכוון לעסוק גם בגורם האנושי; לעסוק בהחמרת הענישה, לעסוק בשינוי סוג הענישה, בשינוי העבירות הנאכפות, בחינוך לבטיחות בדרכים, בהכשרה הניתנת לנהגים ועוד ועוד נושאים רבים הדורשים שינויים ושיפורים.

גלעד ארדן: אבל בראש ובראשונה אני רואה את תפקידי, רואה עצמי כמי שמוטלת עליו החובה והאחריות להכניס לראשה של הנהגת המדינה שנושא זה איננו פחות חשוב מהמלחמה בטרור.

גלעד ארדן: במידה רבה, היכולת שלנו להצליח במלחמה זו איננה תלויה בפלסטינים או באמריקנים.

גלעד ארדן: היא תלויה בנו ורק בנו, ובהתייחסותנו לנושא.

גלעד ארדן: כצעד ראשון במאבק, אדוני היושב-ראש, הייתי מבקש ממך ומיושב-ראש הכנסת לשקול להחזיר את המנהג שהיה קיים בעבר במשכן זה, שלפיו קרא יושב-ראש הכנסת בתחילת כל שבוע דיונים את מספרי ההרוגים והפצועים בתאונות הדרכים בשבוע הקודם.

גלעד ארדן: התייחסות הציבור לעברייני התנועה ולנהגים המסכנים את סביבתם מושפעת בראש ובראשונה מהתייחסות הנהגת המדינה לנושא.

גלעד ארדן: אני קורא לכל אחד ואחד מאתנו, חברי הכנסת, בואו נתייחס לנושא זה בחרדת קודש ונבין שלכל הרוג שנהרג בתאונת דרכים יש משפחה, יש קרובים, יש חברים, והוא בדיוק כמו כל הרוג שנהרג בפעולת טרור.

גלעד ארדן: ולכן, חברי חברי הכנסת, בואו ניתן דוגמה, בואו ניסע בזהירות ונדאג שכל מי שמסביבנו ייסע בזהירות, ואז, בוודאות, בלי קשר לפלסטינים, נגיע בשלום.

גלעד ארדן: תודה.

יולי יואל אדלשטיין: תודה רבה לחבר הכנסת גלעד ארדן.

יולי יואל אדלשטיין: חברת הכנסת גילה פינקלשטיין, בבקשה.

יולי יואל אדלשטיין: לאחר מכן - חבר הכנסת אריה אלדד, ואחריו - חבר הכנסת שאול יהלום.

יולי יואל אדלשטיין: שלוש דקות לרשות גברתי, בבקשה.

גילה פינקלשטיין: אדוני היושב-ראש, כנסת נכבדה, לפני חודשים מספר פנו אלי ארגונים שונים שעוסקים בנושא תאונות הדרכים וביקשו ממני לארגן - - - אז עדין לא ידענו שתהיה ועדה, ואני שמחה מאוד שיש ועדה ושחבר הכנסת גלעד ארדן עומד בראשה, כי אני יודעת שהוא נמרץ ויעשה רבות בוועדה.

גילה פינקלשטיין: קיימתי אתמול את הכנס והזמנתי את אביו של אילן רמון ז"ל, שסיפר שבביקור האחרון שלו אצל בנו, סיפר בנו שבארצות-הברית אנשים עומדים בסבלנות רבה מול הרמזורים, וגם אם קרה שנהג לא ראה שאור הרמזור ירוק, השיירה אחריו ממתינה בסבלנות, ולא כמו אצלנו, שכשעוד לא ירוק הנהגים כבר מתחילים לצפור.

גילה פינקלשטיין: אז איך זה קורה?

גילה פינקלשטיין: זה הכול עניין של חינוך.

גילה פינקלשטיין: אז כמו שהנוער שלנו יצא פעם לטיולים וקטף פרחים בדרך והיום לא קוטפים את הפרחים, שומרים עליהם, כך צריך לחנך אותם בנושא זהירות בדרכים.

גילה פינקלשטיין: ממשלת ישראל חייבת לשמור על אזרחיה לא רק בגבולות אלא גם בכבישים.

גילה פינקלשטיין: תאונות הדרכים אינן גזירה משמים, ובהחלט אפשר למגר אותן.

גילה פינקלשטיין: פחות ישיבות, פחות דיונים ויותר ניידות בכבישים, כבוד השר.

גילה פינקלשטיין: מרחץ הדמים הבלתי-פוסק בכבישי הארץ אינו נותן לנו מנוח.

גילה פינקלשטיין: 15 בני אדם קיפחו את חייהם רק בימים האחרונים.

גילה פינקלשטיין: דמם של מי שקיפחו את חייהם בנסיעה או בהליכה תמימה אינו זועק אלינו פחות מדמם של אחרים, שמצאו את מותם בנסיבות אחרות, טרגיות ככל שיהיו.

גילה פינקלשטיין: אבל, לצערנו, תחושה מוטעית הרואה בתאונות דרכים חלק משגרת ימינו, גזירת גורל, כמעט דבר מובן מאליו, היא כבר שנים ארוכות בעוכרי המאבק בתאונות הדרכים.

גילה פינקלשטיין: מדי שנה מקפחים חייהם בכבישים למעלה מ-500 איש ורבבות נפצעים בדרגות חומרה שונות.

גילה פינקלשטיין: לעתים נראה כי עולם כמנהגו נוהג.

גילה פינקלשטיין: אנו מציינים היום בדיוק את אמצע השנה האזרחית, ולדאבוננו אכן מניין ההרוגים כבר חצה את ה-220.

גילה פינקלשטיין: מספר ההרוגים בתאונות בישראל הוא מהגבוהים ביותר בעולם המערבי.

גילה פינקלשטיין: כל כך הרבה כבר נאמר ונעשה בניסיון לעורר את תשומת לבם של הנהג והולך הרגל הישראלי לסכנות האורבות להם בדרכים, אבל יש רק מעט תוצאות, אם בכלל.

גילה פינקלשטיין: לא מעט גופים קיימים אמורים להירתם למאבק הזה.

גילה פינקלשטיין: אולם, עם כל הרצון הטוב, טרם נוצר מהלך משמעותי שיטביע חותם ממשי על המצב בכבישים.

גילה פינקלשטיין: מבקר המדינה כתב לפני שלוש שנים בדין-וחשבון שלו לשנת 2000, כי תאונות הדרכים הן מכת מדינה וכי אין די באמצעים הננקטים.

גילה פינקלשטיין: המבקר כתב אז, כי הרשות הלאומית לבטיחות בדרכים, שהוקמה ב-1997 כדי לרכז את הפעילות בנושא, לא ממלאת את תפקידה כראוי בכל הקשור לתיאום בין הגופים העוסקים במאבק בתאונות דרכים.

גילה פינקלשטיין: הוא טען כי הממשלה חייבת לדאוג לסלילת כבישים ידידותיים לנוהגים, לשיפור הסדרי התנועה.

יולי יואל אדלשטיין: אבקש לסיים.

גילה פינקלשטיין: עוד קרא מבקר המדינה למשרד התחבורה, למע"צ ולמשטרה לגבש מדיניות ברורה באשר לבטיחות כלי הרכב הנעים בכבישים, בייחוד אלה הכבדים, ולשנות את תקני העומס המרבי.

גילה פינקלשטיין: בדוח הביקורת המיוחד מנה המבקר עוד שורה ארוכה של הערות חשובות, ואקצר ולא אפרט אותן.

גילה פינקלשטיין: כחלק מן המאמץ בנושא, הנחתי בראשית השבוע הצעת חוק המאפשרת למשטרה להחרים רכבים שנהגיהם עברו עבירות תנועה חמורות, ובהן רצח, הריגה, גרימת מוות ברשלנות, נהיגה רשלנית המסכנת חיי אדם וכן נהיגה כשהאדם שיכור או בזמן פסילה.

גילה פינקלשטיין: יש לקוות, שנהגים שידעו כי רכבם יחולט, יחשבו פעמיים אם לצפצף על חוקי התנועה, ואם נחסוך אפילו בחיי אדם אחד הרי זה שכרנו.

גילה פינקלשטיין: אני קוראת מכאן לראש הממשלה, מר אריאל שרון, טול אתה עצמך את האחריות לנושא, רכז אותו בידיך.

גילה פינקלשטיין: אם תרשום בתקופת כהונתך הישג של ממש בתחום הזה, הוא ייחרט בדברי ימי ישראל לא פחות מכל הישג שתגיע אליו בזירה המדינית והביטחונית, ורבים שחייהם יינתנו להם במתנה יודו לך עד סוף ימיהם, אף אם לא יהיו מודעים לכך כלל.

גילה פינקלשטיין: תודה.

יולי יואל אדלשטיין: תודה לחברת הכנסת פינקלשטיין.

יולי יואל אדלשטיין: חבר הכנסת אריה אלדד, ואחריו - חבר הכנסת שאול יהלום.

יולי יואל אדלשטיין: אם הוא לא יהיה באולם - חבר הכנסת עזמי בשארה, ואם גם הוא לא יהיה - חבר הכנסת יורי שטרן.

אריה אלדד: אדוני היושב-ראש, אדוני שר התחבורה, חברי חברי הכנסת, אני מכיר את הנושא מתפקידי הקודם, מעבודתי הקודמת, מחדר המיון, מחדרי הניתוח.

אריה אלדד: הטרגדיות הנוראות: המוות, הפגיעות הקשות ביותר, באמת אינן גזירת שמים, וניתן להילחם בהן.

אריה אלדד: חברי, ד"ר אלי ריכטר וד"ר יעקב אדלר מעמותת "מתונה", הסבו את תשומת לבנו והציגו נתונים משכנעים ביותר לגבי ההצלחה של פריסת רשת מצלמות מהירות באזור מסוים באנגליה.

אריה אלדד: בעזרת השיטה הצליחו לא להפחית את כמות תאונות הדרכים, אלא להקטין ב-50% את מספר ההרוגים בתאונות, כיוון שהוכח באופן ברור לחלוטין שכמות ההרוגים תלויה במהירות הנסיעה.

אריה אלדד: ניתוחים של מומחי תחבורה הוכיחו, כי פריסתן של 350 מצלמות מהירות כאלה בתחומי ישראל תוכל להקטין באופן משמעותי את מספר ההרוגים בתאונות בארץ.

אריה אלדד: נדמה לי שגם העלויות הכרוכות בדבר לא צריכות להרתיע אותנו.

אריה אלדד: הקנסות שייגבו כתוצאה מהוכחת חריגה מהמהירות יכולים לכסות בתוך שנה את כל העלויות הכרוכות בהתקנת מצלמות אלה.

אריה אלדד: אני בטוח שאיש ביצוע מעולה כמו שר התחבורה יוכל להנהיג במהרה את פריסתן של המצלמות הללו בכל רחבי הארץ.

אריה אלדד: אני מקווה שישראל תהווה דוגמה לעולם כולו כיצד אפשר להקטין את מספר ההרוגים בתאונות דרכים בקנה מידה לאומי, ולא רק באזור מסוים.

אריה אלדד: תודה רבה.

יולי יואל אדלשטיין: תודה רבה לחבר הכנסת אריה אלדד.

יולי יואל אדלשטיין: חבר הכנסת שאול יהלום.

יולי יואל אדלשטיין: חבר הכנסת עזמי בשארה.

יולי יואל אדלשטיין: חבר הכנסת יורי שטרן.

יולי יואל אדלשטיין: חבר הכנסת אברהם רביץ.

יולי יואל אדלשטיין: חבר הכנסת אורי אריאל.

יולי יואל אדלשטיין: חבר הכנסת איוב קרא, בבקשה.

איוב קרא: אדוני היושב-ראש, כנסת נכבדה, אין לי ספק שנושא תאונות הדרכים והמלחמה בהן צריך להיות מנת חלקם של הורים ומחנכים.

איוב קרא: החינוך מתחיל בבית וממשיך בבתי-הספר.

איוב קרא: אם היית שואל לדעתי, אדוני היושב-ראש, הייתי אומר שיש כמה נושאים שצריך היה לתת את הדעת עליהם ולהכניסם למסגרת לימודי חובה, אולי בכיתה ט' ועד כיתה י"ב.

איוב קרא: אחד הדברים העיקריים שצריך לחנך להם הוא ההתנהגות בכבישים, וזה מביא אותנו למלחמה בתאונות הדרכים.

איוב קרא: חוסר הסובלנות וחוסר החינוך, אלה הדברים העיקריים.

איוב קרא: חוסר הסובלנות מביא בדרך כלל לנהיגה במהירות מופרזת.

איוב קרא: זה נובע גם מהחינוך בבית, מהשפעת חברים של אותו נהג או מי שחינך את הנהג, ואני חושב שיש לתת את הדעת על כך.

איוב קרא: אין לי ספק שהתפרסות המשטרה על פני כל הארץ היא דבר מיותר.

איוב קרא: אם תהיינה מצלמות בעיקר בצירים המרכזיים שבהם מותרת נסיעה מהירה, לא צריך את השוטרים.

איוב קרא: הדוחות יגיעו למשטרת ישראל בלי להוציא על כך משאבי אנוש.

איוב קרא: צריך לזכור שיש מצלמות כאלה, אך הן אינן מספיקות.

איוב קרא: אנחנו עדים לכך שנהגים אשר עוברים עבירות מהירות מקבלים את הדוחות הביתה.

איוב קרא: הם חושבים שאיש אינו רואה אותם והם נוסעים במהירות.

איוב קרא: אני חושב שצריך להתקין את המצלמות האלה בכל מקום ובכל זווית.

איוב קרא: את התמורה נקבל מהקנסות ומהירידה בקטל בדרכים, על כל המשתמע מכך.

איוב קרא: אני חושב ששר התחבורה, יחד עם משטרת ישראל, צריכים להיות בעלי עניין בעיבוי רשת המצלמות בכל מקום.

איוב קרא: שרת החינוך צריכה לקחת על עצמה את המשימה, שלפחות בכיתות י"א-י"ב ילמדו התלמידים את כל מה שנוגע למלחמה בתאונות הדרכים.

איוב קרא: אני חושב שכך נוכל לקלוע למטרה ולהביא בשורה טובה לחברה שלנו.

יולי יואל אדלשטיין: תודה לחבר הכנסת איוב קרא.

יולי יואל אדלשטיין: אחרון הדוברים - חבר הכנסת נסים זאב.

יולי יואל אדלשטיין: סליחה, רשומים עוד שני חברי כנסת לרשות הדיבור: יצחק כהן ועסאם מח'ול.

נסים זאב: אדוני היושב-ראש, אני רוצה לברך את חבר הכנסת ישראל אייכלר, שהעלה את ההצעה על סדר-היום.

נסים זאב: הצעות אלה הועלו פעמים מספר במשכן הכנסת, ואני רוצה להביע את מורת רוחי ואת אכזבתי העמוקה מאופן הטיפול המשפטי והפרלמנטרי בנושא תאונות הדרכים.

נסים זאב: לפני שאגש לפרטים, אני מבקש להביע השתתפות בצערן של 11 משפחות קורבנות תאונות הדרכים של השבת האחרונה, ועוד כמה ביומיים האחרונים.

נסים זאב: אלו הן אבדות מיותרות, וניתן היה למונען או לצמצמן באופן משמעותי.

נסים זאב: אנחנו חיים היום בפיקציה, כאילו יש מועצה לאומית למניעת תאונות.

נסים זאב: יש משרד תחבורה, יש משטרת תנועה, העושים כל שניתן כדי להילחם בתאונות הדרכים הקטלניות שהפכו לחלק משגרת חיינו.

נסים זאב: אני מבקש להזכיר לחברי הכנסת הנכבדים את הוועדה הפרלמנטרית שמונתה בשנה שעברה ברוב פאר, והתכנסה בהשתתפות גדולי האומה אצל נשיא המדינה.

נסים זאב: לאחר מכן היא שמעה עדויות וקיבלה דיווחים משמעותיים ומאלפים מכל הגורמים הנוגעים בדבר, לרבות מהנדסי תנועה, שופטים, עורכי-דין ומשטרת התנועה.

נסים זאב: אלא שפעילותה של אותה ועדה פרלמנטרית בראשותו של חבר הכנסת לשעבר, ידידנו נחום לנגנטל, נסתיימה בקול ענות חלושה, ולא שמענו עד כה דבר וחצי דבר על מסקנותיה ויישומן או על תוצאות עבודתה של הוועדה.

נסים זאב: הוועדה הפרלמנטרית בדקה שיטות להתוויית מדיניות משולבת למשטרה ולרשות הלאומית לבטיחות בדרכים.

נסים זאב: כן בחנה הוועדה תוכניות מגירה הקיימות במשרד התחבורה בעניין השינוי בלימוד הנהיגה: כיצד אפשר ללמד את האזרחים לנהוג ביתר זהירות.

נסים זאב: מאז קום המדינה נהרגו בתאונות דרכים למעלה מ-26,700 איש.

נסים זאב: אנחנו נמצאים במגמה של גידול בהיקף התאונות.

נסים זאב: מדי שנה נהרסות כ-3,000 משפחות.

נסים זאב: מדובר במשפחות רבות שיקיריהן נמצאים לאורך שנים על ערש דווי.

נסים זאב: בשנת 2001 בלבד נרשמו בישראל 18,140 תאונות דרכים עם נפגעים בדרגות חומרה שונות, ומספר התאונות הקטלניות הגיע ל-475.

נסים זאב: כלומר, היתה עלייה של 13% במספר ההרוגים בהשוואה לשנת 2000, ואילו ב-2002 היתה עלייה נוספת של 18% בתאונות הקטלניות.

נסים זאב: דוח מבקר המדינה בעניין תאונות הדרכים קובע, כי כל האמצעים המסורתיים שננקטו עד כה לא הביאו לשיפור המצב בכל הנוגע לקטל בדרכים, והקטל נמשך.

נסים זאב: נוסף על ההרוגים, נפגעים כ-100 איש מדי יום ביומו כתוצאה מתאונות הדרכים.

נסים זאב: נראה כי העונשים והקנסות אינם מרתיעים דיים.

נסים זאב: גם סוג חדש של עונש שהועלה לאחרונה, דהיינו חילוט המכוניות המעורבות בתאונות דרכים קטלניות לטובת אוצר המדינה, ספק אם יביא לתוצאה דרסטית בהקטנת היקף תאונות הדרכים.

יולי יואל אדלשטיין: אבקש לסיים.

נסים זאב: כל מה שנעשה עד כה אינו מספיק, כי אנחנו אולי לא מבינים ולא מפנימים מספיק את החומרה של הקטל.

נסים זאב: על כן, אדוני היושב-ראש, אני רוצה להצטרף יחד עם חברי חברי הכנסת ולצאת בקול זעקה לממשלת ישראל לעשות הכול, קודם כול בנושא הכבישים.

נסים זאב: יש דברים שלא עולים הרבה כסף – הסימונים, מעברי חצייה - - -

יולי יואל אדלשטיין: חבר הכנסת נסים זאב, עליך לסיים.

נסים זאב: אני כבר מסיים.

נסים זאב: תמיד כשמדברים על תאונות דרכים אומרים שיש בעיה תקציבית.

נסים זאב: לא תמיד זה כסף.

נסים זאב: אומנם זה גם לימוד נהיגה, גם איך להתנהג, אבל מה שיש ביכולתנו לעשות באמצעים מינימליים, הממשלה חייבת לבצע.

נסים זאב: תודה, אדוני.

יולי יואל אדלשטיין: תודה.

יולי יואל אדלשטיין: חבר הכנסת יצחק כהן, ואחריו – חבר הכנסת עסאם מח'ול.

יצחק כהן: אדוני היושב-ראש, חברי חברי הכנסת, כבוד השר, ידידי יושב-ראש הוועדה, מר גלעד ארדן, אני שמח על המינוי.

יצחק כהן: אין לי שום ספק שאתה תקדיש המון זמן לטיפול בבעיה כאובה זאת.

יצחק כהן: 500 הרוגים בשנה.

יצחק כהן: מספר לא נתפס.

יצחק כהן: 100,000 פצועים.

יצחק כהן: זאת אומרת ש-100,000 משפחות ועוד 500 משפחות מושבתות לחלוטין.

יצחק כהן: מלבד הצער, הכאב והשכול יש פה גם נזק כלכלי אדיר.

יצחק כהן: כשמדברים על מצב כלכלי במדינה שנמצאת במאבקים איך לשרוד מבחינה כלכלית, 100,000 פצועים ועוד 500 הרוגים שמצטרפים למשפחת השכול, זה איום ונורא.

יצחק כהן: צודק פה ידידי גלעד ארדן, יושב-ראש הוועדה, שעדיין לא נפל פה האסימון להנהגה.

יצחק כהן: עדיין לא תפסו במה מדובר, באיזו מפלצת מדובר.

יצחק כהן: אדוני היושב-ראש, כל הוועדות שהיו עד היום מאז קום המדינה - ואני מאמין בתום-הלב של כל השרים, של כל ראשי הממשלות ושל כל ועדות הכנסת שטיפלו בעניין במרץ רב - הובילו לשום מקום.

יצחק כהן: בוא נודה, גלעד, הם הובילו לשום מקום.

יצחק כהן: לא שחלילה הדוחות ריקים מתוכן.

יצחק כהן: חלילה וחס.

יצחק כהן: לא שהעבודה שנעשתה היתה עבודה לא רצינית; היא היתה עבודה מאוד רצינית.

יצחק כהן: די לראות, כבוד השר, את הדוח האחרון שהכין היושב-ראש הקודם, לפני גלעד, עורך-הדין נחום לנגנטל.

יצחק כהן: אתה רואה שנעשתה שם עבודה, עבודה מאומצת, עבודה מעמיקה.

יצחק כהן: הם שמעו אלפי עדויות.

יצחק כהן: ישבו שעות רבות וכתבו דוח, אבל כמו הדוחות הקודמים, זה מוביל לשום מקום.

יצחק כהן: אולי אנחנו לא בכיוון, גלעד וכבוד השר.

יצחק כהן: אולי זה בכלל לא הכיוון.

יצחק כהן: אולי צריך לחשוב על כיוונים אחרים לגמרי.

יצחק כהן: עם כל המאמצים שגלעד ישקיע, אולי הוא יערוך דוח יותר מעמיק מזה של נחום לנגנטל, ואני בטוח שהוא יעשה את זה, ויעשה את זה באמונה ובמסירות, אבל, שוב, גלעד, אני חושש שבניווט במסע הארוך הזה של המאבק בתאונות הדרכים, כולנו תופסים אזימוט שונה לגמרי.

יצחק כהן: זה לא הכיוון.

גלעד ארדן: תמיד יש מסקנות, אבל הבעיה היא היישום.

גלעד ארדן: מסקנות יש לנו תמיד.

יצחק כהן: תאמין לי, גלעד, שכולם לקחו את החומר שנערך בעמל רב, ותעיד גם העוזרת של נחום לנגנטל כמה עמל השקיעה הוועדה הזאת, וכשבאים ליישם אותו, אתה רואה שמיישמים, אבל התאונות ממשיכות להתרחש ומשפחת השכול גדלה.

יצחק כהן: אני מדבר גם מהיבט אישי.

יצחק כהן: מורי-אבי, עליו השלום, נהרג בתאונת דרכים.

יצחק כהן: שלא תחזור שנית הצרה.

יצחק כהן: בתי גם כן נפגעה בתאונת דרכים.

יצחק כהן: ברוך השם, היא מרגישה טוב.

יצחק כהן: אני אומר לך, ייקחו את הדוחות, יישמו אותם, וזה יוביל שוב לשום מקום.

יצחק כהן: המחשבה צריכה להיות פחות קונבנציונלית, לכיוונים אחרים לגמרי.

יצחק כהן: לא אכפת לי לשבת אתך אחרי הדיון ולנסות לחשוב על כיוונים.

יצחק כהן: דיברתי גם עם כבוד השר.

יצחק כהן: הכיוון שאנחנו הולכים בו מאז קום המדינה הוא כנראה לא הכיוון הנכון.

יצחק כהן: תודה רבה, אדוני.

יולי יואל אדלשטיין: תודה לחבר הכנסת יצחק כהן.

יולי יואל אדלשטיין: חבר הכנסת עסאם מח'ול, ואחריו – חבר הכנסת יורי שטרן.

יולי יואל אדלשטיין: חבר הכנסת מח'ול, שלוש דקות לרשותך.

עסאם מח'ול: אדוני היושב-ראש, חברי הכנסת, צודק חבר הכנסת יצחק כהן כאשר הוא מתייחס לשאלה של המחיר האנושי לא בספירת הרוגים בלבד.

עסאם מח'ול: ספירת ההרוגים מהקטל בכבישים היא כבדה מנשוא והיא בלתי נסבלת, אבל המחיר האמיתי של כל תאונות הדרכים הוא הרבה יותר גדול.

עסאם מח'ול: כי לפעמים לא מתים, אבל המחיר הוא בלתי נסבל.

עסאם מח'ול: אני חושב שלא צריך להתייחס לשאלה הזאת של הקטל בדרכים כאילו היא שאלה שנוגעת למשרד התחבורה בלבד.

עסאם מח'ול: היא נוגעת למשרד התחבורה, אבל זו שאלה שנוגעת לכל צורת החיים שלנו, לתרבות הישראלית, לתרבות הנהיגה בישראל, לחברה הישראלית, להתפתחותה ולאמירה שלה.

עסאם מח'ול: אני חושב שכולנו מודעים לכך שהכבישים בישראל מבטאים לא רק נהיגה נכונה או לא נכונה, אלא מבטאים הרבה כוחניות, הרבה מצ'ואיזם, גישה מזלזלת לפעמים בחיים.

עסאם מח'ול: אני חושב שזה חלק מהמערכה שכל אחד חווה בדרכים.

עסאם מח'ול: אני חושב שהטיפול בבעיה הזאת חייב להיות טיפול רב-מערכתי, טיפול כולל, טיפול בתודעה ובעיצובה של תודעה חדשה בציבור בישראל, כי תאונות הדרכים הן לא דבר שקורה, הן דבר שאנחנו עושים.

עסאם מח'ול: הן דבר שאנחנו עושים ואנחנו יכולים למנוע.

עסאם מח'ול: אם אנחנו לא מחדירים ולא מפנימים את העובדה הזאת, אנחנו נמשיך להתייחס אל תאונות הדרכים כאל גזירה משמים, כאל משהו שאין לנו שליטה עליו.

עסאם מח'ול: אבל יש לנו שליטה עליו.

עסאם מח'ול: אנחנו צריכים לאתר את הנקודות שאנחנו יכולים להתערב בהן כבני-אדם, כאזרחים במדינה הזאת, כדי למנוע את הקטל הזה וכדי להמעיט במחיר הכבד שאנחנו מדברים עליו.

עסאם מח'ול: אני חושב שהגיע הזמן להקים מערכת, אולי משרד-על, שייקח על עצמו את המשימה הזאת של עיצוב חשיבה חדשה בטיפול בתאונות הדרכים, חשיבה שתכלול גם את ההתייחסות לגורמים לא אנושיים בקטל בדרכים, כמו איכות הכבישים והתאורה בכבישים.

עסאם מח'ול: אני מכיר מקרוב אולי מה שהרבה חברי כנסת לא מכירים, את המצב ביישובים הערביים.

עסאם מח'ול: מבחינת הסטטיסטיקה אנחנו רואים שיש מעורבות יחסית יותר גבוהה של האוכלוסייה הערבית בתאונות דרכים קטלניות משיעורה באוכלוסייה הכללית.

עסאם מח'ול: הדבר קשור להרבה סיבות.

עסאם מח'ול: אני לא רוצה כרגע למנות אותן - - -

יולי יואל אדלשטיין: אבקש לסיים.

עסאם מח'ול: זה גם קשור לכך שהכבישים שם הם לא באיכות טובה והצמתים אינם מוארים.

עסאם מח'ול: במקומות אלה גם איכות הרכבים ירודה בגלל המצב הסוציו-אקונומי הירוד, ויש שם נהגים שנוסעים למרחקים ארוכים כדי לעבוד, כי אין תעסוקה אצלם באזור.

עסאם מח'ול: אני חושב שאנחנו צריכים להתייחס לשאלת הקטל בדרכים בצורה כוללת, בצורה מקיפה ובצורה שנוגעת לתחומי החיים השונים, ולראות בה בעיה חברתית ולא בעיה תחבורתית בלבד.

עסאם מח'ול: תודה רבה.

יולי יואל אדלשטיין: תודה לחבר הכנסת מח'ול.

יולי יואל אדלשטיין: אחרון הדוברים הוא חבר הכנסת יורי שטרן, ולאחר מכן מציע ההצעה המקורית, חבר הכנסת ישראל אייכלר, גם יסכם את הדיון וגם יציע הצעת סיכום בשם הסיעות: העבודה, הליכוד, שינוי, ש"ס, האיחוד הלאומי - ישראל ביתנו, מרצ, מפד"ל, יהדות התורה ועם אחד.

יולי יואל אדלשטיין: חבר הכנסת אייכלר יציע את ההצעה בסוף דבריו, ובינתיים נשמע את חבר הכנסת יורי שטרן.

יולי יואל אדלשטיין: אדוני, בבקשה, שלוש דקות לרשותך.

יורי שטרן: איחוד לאומי זה כבר - - -

יולי יואל אדלשטיין: - - - שם כולל של הסיעה.

יורי שטרן: כבוד היושב-ראש, חברי, הכנסת חוזרת ודנה בנושא תאונות הדרכים, והסיבה ברורה.

יורי שטרן: הרי זו באמת מכת המדינה.

יורי שטרן: כשאתה פותח עיתון ביום ראשון ורואה את נתוני התאונות ומספר ההרוגים בסוף שבוע אחד, זה גרוע מכל פעולות החבלה.

יורי שטרן: זו חבלה עצמית שאנחנו עושים לעצמנו.

יורי שטרן: רציתי להתייחס לשלוש נקודות שיכולות לסייע בעניין הזה.

יורי שטרן: נקודה אחת באה מתוך חוויה קשה מאוד שעברנו אני, השר אביגדור ליברמן, ואפרופו גם היושב-ראש המתחלף כעת, חבר הכנסת יולי אדלשטיין, כאשר אשה אחת בעלת תואר שלישי בסוציולוגיה, שכולנו מכירים עוד ממוסקבה, נהרגה לפני שנים מספר בתאונת דרכים.

יורי שטרן: לא היתה שום הצדקה לנהג שפשוט הרג אותה במקום, במרכז תל-אביב.

יורי שטרן: אחרי דיונים מתמשכים, ערעורים והכול, הוא קיבל כמה חודשי מאסר, ולדעתי, אפילו בזה הוא יצא בתנאי.

יורי שטרן: כלומר, זו קלות בלתי נסבלת - העונש הקל ביותר שהמערכת המשפטית מטילה על הרוצחים בדרכים.

יורי שטרן: זאת נראית לי אחת הסיבות שמאפשרות להמשיך את הקטל הזה ופוטרות את הרוצחים מאחריות אמיתית.

יורי שטרן: לא יכול להיות שאדם שקטע חיי אדם אחר בגלל אי-זהירות, בגלל אובדן שליטה ומשום שהיה שיכור, יוצא עם עונש כמו שנותנים על גנבה קטנה, על עבירות מאוד קלות.

יורי שטרן: אני מציע, שר התחבורה, שבנושא הזה תיזום במערכת שלך דיון עם מערכת המשפט.

יורי שטרן: יש המדיניות של בתי-המשפט, ולדעתי היא צריכה להנחות את מערכת בתי-המשפט להחמיר בעונשים כלפי אלה שגרמו במיוחד לפגיעה בנפש בתאונות הדרכים.

יורי שטרן: מה שקורה עכשיו הוא פשוט בלתי נסבל.

יורי שטרן: הדבר השני - יש מומחים שאומרים שמערכת הסימון וחוקי התנועה אצלנו מיושנים, שאנו מפגרים פה אחרי ההתפתחויות שהיו למשל במדינות אירופה, ושיש ליישם ולאמץ שורה שלמה של חוקים ושל סימנים אחרים בדרכים.

יורי שטרן: אני חושב שגם זאת דרך נכונה לבדוק את עצמנו ואולי לשנות מצב לטובה.

יורי שטרן: הדבר האחרון - פה אני רוצה לברך את שר התחבורה על כך שבדיונים בתוכנית הכלכלית עמד בתוקף על אי-העלאת מחירי הנסיעה בתחבורה הציבורית, וכשר הממונה בכלל שם דגש חזק בפיתוח התחבורה הציבורית.

יורי שטרן: מה שלא יהיה, נשפר את תרבות הנהיגה ונאמץ כללי תנועה יותר מודרניים, נשפר את איכות הדרכים המדינה שלנו היא מדינה קטנה ומאוד צפופה.

יורי שטרן: גם מבחינת היכולת שלנו בקרקעות וגם מבחינת המכה הזאת של תאונות הדרכים, עדיף לנו לפתח הרבה יותר את התחבורה הציבורית, לרבות רכבות ואוטובוסים, כדי למנוע מחלק גדול מהאנשים את הצורך להשתמש בתחבורה הפרטית, שיוצרת צפיפות בדרכים ויוצרת מצבים שמביאים בסופו של דבר לתאונות ולמות אנשים באמת חפים מפשע.

יורי שטרן: אולי נעסוק בשנים הבאות פחות ופחות בדיון המצער הזה, אם יותר אזרחי ישראל יוכלו להשתמש בתחבורה ציבורית יעילה במקום בתחבורה פרטית, וגם הסדרים אחרים במרכזי ערים.

יורי שטרן: אלה הרבה מאוד צעדים שמשרד התחבורה יכול לנקוט וגם התחיל לנקוט, וזה אולי הפתרון המרכזי או אחד הפתרונות המרכזיים לבעיה שאנחנו דנים בה.

אתי לבני: תודה רבה.

אתי לבני: יסכם את הדיון חבר הכנסת המציע, ישראל אייכלר.

אתי לבני: אם אפשר - לא להאריך.

ישראל אייכלר: אדוני היושב-ראש, חברי הכנסת, אני מצטער להודיע מעל במה זו - - -

אתי לבני: גברתי היושבת-ראש.

ישראל אייכלר: גברתי היושבת-ראש.

אתי לבני: שוויון בין המינים.

ישראל אייכלר: היום אנחנו בדיון לא פוליטי.

אתי לבני: זו לא פוליטיקה.

אתי לבני: זו עובדה.

ישראל אייכלר: אני מצטער להודיעכם, שבשעת הדיון נהרג רוכב אופנוע בכניסה לקיבוץ עינת.

ישראל אייכלר: אם התחלנו את הדיון עם 15 הרוגים בימים האחרונים, יש לנו 16.

אביגדור ליברמן: שתי תאונות בזמן הדיון.

ישראל אייכלר: שתי תאונות בזמן הדיון.

ישראל אייכלר: זה אומר שהנושא הזה צריך להיות אצלנו הנושא הכי בוער, ויש בו משום פיקוח נפש אולי יותר מאשר בכל הנושאים המדיניים, ואני חושב שאולי אפילו הביטחוניים.

ישראל אייכלר: במסגרת הכנותי לדיון הזה ראיתי נתון, ש-35,000 אנשים נהרגו מאז קום המדינה בתאונות דרכים.

ישראל אייכלר: כמה נהרגו מאז באירועים ביטחוניים?

ישראל אייכלר: בערך 20,000.

ישראל אייכלר: רחמנא ליצלן, כל נפש היא הרבה, אבל אם המספרים מדברים, גם זה מספר.

ישראל אייכלר: הצעתי בדברי הפתיחה שתי הצעות מעשיות, שלדעתי יש בהן כדי לחולל מהפכה של ממש בעניין תאונות הדרכים.

ישראל אייכלר: דבר אחד הוא ההפרטה.

ישראל אייכלר: שומעים את המלה "הפרטה", וגם אני לא אוהב את המלה הזאת, והשר הביא דוגמאות טובות של כל מיני חברות שגוררות מכוניות במרכזי הערים ואנשים כועסים וזה לא יעיל.

ישראל אייכלר: אפשר לבנות מפרט, שמשרד התחבורה יתנה עם החברות הפרטיות האלה תנאים כאלה, שיענו על כל הבעיות שמעלה ההפרטה של הנושא הזה.

ישראל אייכלר: מובן שהחברות האלה צריכות להיות בחסות המשטרה ובפיקוחה.

ישראל אייכלר: מובן שהחברות האלה לא יכולות להגיש משפטים, אלא הן צריכות להגיש זאת למשטרה והמשטרה תגיש את המשפטים.

ישראל אייכלר: אבל חייבת להיות מודעות בציבור, שכל מכונית שנוסעת לפני או מאחורי יכולה להיות מצוידת במצלמה של חברה פרטית.

ישראל אייכלר: אינני מדבר רק על מצלמות בכבישים במקומות מסוימים, כשהנהגים כבר יודעים להעביר זה לזה: פה יש מכמונת, אלא שכל נהג יחשוב שזה שנוסע מאחוריו עלול לצלם את זה שמשתולל בכביש.

ישראל אייכלר: לדעתי, זה יוריד את מספר התאונות וישנה את החינוך וההרגלים הרבה יותר מכל המלים של נופת צופים שנדבר אתם.

ישראל אייכלר: אלה החינוך וההרגלים הטובים ביותר.

נסים זאב: זה קיים, והיום כל אחד יכול להגיש תלונה אישית.

ישראל אייכלר: כן.

ישראל אייכלר: היום כל אחד יכול, אבל כל אחד אומר לעצמו: אשתגע?

ישראל אייכלר: אלך לבית-המשפט?

ישראל אייכלר: אלך להעיד?

ישראל אייכלר: זו תהיה עבודה של חברה ששוכרת את האנשים.

ישראל אייכלר: השר דיבר על זה שהם, למשל, התרכזו במרכזי הארץ ולא בכבישים צדדיים.

ישראל אייכלר: החברה תהיה מחויבת לשכור אנשים.

ישראל אייכלר: למשל, אדם שנוסע בגליל מנקודה x לנקודה y, זו לא תהיה עבודתו הקבועה, אבל החברה הזאת תשכור אותו שתהיה לו מצלמה, מסרטה, בדרך, כשהוא נוסע.

ישראל אייכלר: אם הוא רואה נהג שמשתולל או עובר עבירה, הוא מצלם אותו ומעביר אותו לחברה, והוא יקבל כסף מהחברה הפרטית כדי לבוא ולהעיד בבית-המשפט.

ישראל אייכלר: אתה תראה כמה אנשים יבואו.

ישראל אייכלר: היום זה צריך להיות בהתנדבות, ואם בהתנדבות - יש לו דברים יותר טובים לעשות מאשר להיות מה שנקרא מלשין.

ישראל אייכלר: דיברנו על שתי נקודות: חינוך והרגלים, והרתעה וענישה.

ישראל אייכלר: יש שני הרעיונות: האחד הוא להפריט את האכיפה, והשני הוא שהשופטים יענישו בעבודות שירות בבתי-חולים ואצל פצועים נכים בבית-לוינשטיין או בבתים פרטיים לסיעוד נכים.

ישראל אייכלר: זה שיעור שיינתן לכל נהג שיעבור עבירה - ליום, לחודש או לשבוע, לפי חומרת העבירה.

ישראל אייכלר: שני הדברים האלה יכולים לחולל ממש מהפכה.

ישראל אייכלר: אני חייב להתייחס לדוח שהכנסת עבדה עליו רבות, והוציאו שתי חוברות, של הוועדה בראשות חבר הכנסת לנגנטל.

ישראל אייכלר: הוא כותב פה דברים ממש מדהימים: "במהלך דיוני הוועדה התברר לי ולחברי הוועדה כי קיים חוסר שיתוף פעולה מדאיג בין משרדי הממשלה השונים העוסקים בתחום לבין הרשות הלאומית לבטיחות בדרכים".

ישראל אייכלר: הוא מפרט פה כמה וכמה דברים, וברשות

ישראל אייכלר: כם אומר ממש בקצרה כמה שאוכל.

ישראל אייכלר: הוא טוען ש"לפי סעיף 2 בחוק המאבק הלאומי בתאונות הדרכים מחויב ראש הממשלה" - לא ידעתי על חוק כזה – "לדווח לכנסת שלוש פעמים בשנה לפחות על התקדמות בהשגת מטרות החוק".

ישראל אייכלר: חברי הכנסת, אתם זוכרים מתי ראש הממשלה בא לדבר בכנסת על נושא כזה שלוש פעמים בשנה?

יורי שטרן: - - - מפת הדרכים, ואז אולי - - -

ישראל אייכלר: זו מפת הדרכים האמיתית, מפת הדרכים המסוכנת, מפת הדרכים החשובה ומפת הדרכים המוסכמת, שהרי לאף אחד אין טענות על חוקי התנועה.

ישראל אייכלר: צדיקים גדולים אמרו שלחוקי התנועה יש דין של חוקי תורה, כי הם חוקים שנעשו בלי שום אינטרסים והם נעשו על-פי "ונשמרתם מאוד לנפשותיכם".

ישראל אייכלר: זו מפת דרכים הכי מוסכמת.

ישראל אייכלר: הוא כותב כך: "מאז נחקק, אין הממשלה פועלת לפי רוח החוק בתחומים אלה".

ישראל אייכלר: גם בעניין חינוך הילדים: כל תוכניות החינוך, שדובר על חינוך בענייני זהירות בדרכים, לא מבוצעות כחוק.

ישראל אייכלר: אנחנו מדברים פה על עניינים של חוק.

ישראל אייכלר: הוא כותב ש"חוק שמכוחו הוקמה הרשות הלאומית לבטיחות בדרכים - בפועל הוזנחו נושאים רבים שהיו צריכים להיות מטופלים באורח שיטתי בתחומי החינוך, הכשרת הנהג, מעורבות אמצעי התקשורת בהסברה, טיפול בקידום תשתית הכבישים".

ישראל אייכלר: אני חייב לציין, כנוסע בכבישים, וכולנו מפוקקים בתיקונים בכבישים, שיש איזו עשייה בעניין הכבישים והתשתיות, אבל כנראה זה עדיין לא מספיק.

ישראל אייכלר: דרך אגב, כבוד השר, זו הוכחה שחברות פרטיות שיש להן עניין לגמור כבישים בשביל הכסף שלהן עובדות בימים וגם בלילות.

ישראל אייכלר: כל זמן שמשרד התחבורה היה סולל כבישים בעצמו, בשעה 15:00 היו שמים את כל הציוד בצד עד למחרת ב-08:00.

ישראל אייכלר: לכן עניין הההפרטה יכול - - -

אביגדור ליברמן: - - -

ישראל אייכלר: כל היום עובדים.

ישראל אייכלר: אני מגיע למסקנות שהוא מציע, והוא מדבר פה הרבה על נהגים מקצועיים ועל נהגים צעירים.

ישראל אייכלר: אני מציע לחברי הכנסת לקרוא זאת, אינני צריך לקרוא זאת מעל במת הכנסת.

ישראל אייכלר: אני רוצה לדבר על הסיכומים האלה, שהוועדה הזאת עבדה והסכימה לפחות על חלקם.

ישראל אייכלר: נאמר בדוח והוועדה הזאת קובעת, ש"המלחמה בתאונות הדרכים נמצאת במקום נמוך בסדר העדיפויות של הממשלה; המינהל לבטיחות בדרכים, שהוא גוף בין-משרדי, חסר את הסמכות, ההשפעה והכלים הדרושים כדי לפעול באפקטיביות להשגת המטרות שלשמן הוקם; קיים פיצול סמכויות מיותר בין משרדי ממשלה ורשויות ציבוריות רבות המטפלים בנושא".

ישראל אייכלר: דרך אגב, לגבי זה, אני רוצה לבקש מהכנסת שהתת-ועדה שהוקמה בוועדת הכלכלה תהפוך לוועדה קבועה לפחות, כדי שעניין הבטיחות בדרכים לא יהיה נושא של תת-ועדה.

ישראל אייכלר: עוד נאמר: "בתי-המשפט לתעבורה אינם פועלים בצורה התורמת לאכיפת החוק מחד גיסא ולהרתעה מאידך גיסא".

ישראל אייכלר: הוא מדבר על הגורם האנושי והרבה על החינוך וההדרכה, שכבר הזכרתי.

ישראל אייכלר: יש פה נקודה נוספת: "12 עבירות גורמות ליותר מ-90% מכלל תאונות הדרכים" - לא יאומן כי יסופר, 90% מכלל התאונות הן בגלל 12 עבירות בסך הכול – "אך חלק מהן אינן זוכות לטיפול הרתעתי, מכיוון שהמשטרה מעדיפה לא לפתוח תיק תאונת דרכים אם התרחשה תאונה שתוצאותיה הן נזק לרכוש בלבד".

ישראל אייכלר: כאן אני רוצה להציע לכנסת להורות - או אינני יודע באיזו דרך - למשטרה או לבתי-המשפט להתייחס לתאונה שאין בה נפגעים כאילו היו בה נפגעים, כי יש הרבה תאונות שאתה רואה את המכונית ואינך מאמין שמישהו יצא מפה חי.

ישראל אייכלר: זה שקרה לו נס, ברוך השם, והוא ניצל, זה לא אומר שהחקירה לא צריכה להיות כאילו הוא ביצע תאונה כפי שמגיע לו על-פי החוק.

ישראל אייכלר: אני שוב ממליץ בפני חברי הכנסת לקרוא את הדוח הזה ולהסדיר שורת חוקים שמתחייבת ממנו.

ישראל אייכלר: יש לי פה גם חוברת שיצאה בזכות "ונשמרתם", על-ידי הרב פיינהנדלר, שמביא מכל העולם כל מיני הצעות, שהייתי מעביר לשר התחבורה.

ישראל אייכלר: אולי כדאי לאמץ אותן.

ישראל אייכלר: לסיום הדברים אני רוצה להציע עוד הצעה אחת: להדביק ססמאות.

ישראל אייכלר: כל אחד שחי ביהודה ושומרון או שרוצה שלום גאה להדביק על מכוניתו: "אני בעד שלום עכשיו", "יש"ע זה כאן".

ישראל אייכלר: צריך שאנשים לא יתביישו להדביק על המכונית: "אני שומר על חוקי התנועה".

ישראל אייכלר: מי שידביק על מכוניתו דבר כזה ויעבור עבירת תנועה, יתבייש.

ישראל אייכלר: זה עניין של בושה.

ישראל אייכלר: הוא שומר על חוקי התנועה, וכך הוא נוסע?

ישראל אייכלר: אולי כדאי להציע הצעה כזאת.

יורי שטרן: אתה אדם אופטימי.

ישראל אייכלר: מי שישים פתק "יש"ע זה כאן" וילך לבגוד ביהודה ושומרון - לא יהיה.

ישראל אייכלר: מי שאומר "שלום עכשיו" - הוא לא יהיה - - -

נסים זאב: - - - עניין שהוא לא חושב שהוא לא חוקי.

ישראל אייכלר: אז צריך לנסח דברים.

ישראל אייכלר: למשל, ראיתי שמישהו כתב: "חוקי התנועה זה לא צחוק", או כל מיני דברים כאלה.

ישראל אייכלר: אינני הולך עכשיו להיות קופירייטר של ססמאות.

ישראל אייכלר: הרעיון הוא שיהיו מדבקות.

ישראל אייכלר: מישהו אפילו הציע לי להציע הצעת חוק, שמשרד הרישוי ידביק את ההתחייבות - כל אדם יחתום שהוא מתחייב לשמור על חוקי התנועה כשהוא מקבל את הרשיון השנתי, והוא ידביק זאת על הרכב: "רכב זה התחייב".

ישראל אייכלר: עוד הצעה שכדאי לבדוק - לגבי כל עבירת תנועה שרכב יבצע, יהיה כתוב על הרכב: "רכב זה ביצע 20 עבירות תנועה".

ישראל אייכלר: אני רוצה לראות אדם מכובד שכדאי לו לנסוע עם אות הקלון על הבגאז' שלו, שכל הנהגים יראו שהוא עשה עבירות.

יורי שטרן: יותר טוב לעשות כתובת קעקע.

ישראל אייכלר: או על קדמת הרכב.

ישראל אייכלר: בכל אופן, שיראו את זה.

ישראל אייכלר: מדברים על חינוך, וצריך להיות בעיקר החינוך לערך החיים.

ישראל אייכלר: אם האדם איננו יותר ממולקולה, כמו בועה בכוס סודה או איזה פרח שקם ונובל, אז באמת אנשים אולי מזלזלים בקדושת החיים.

ישראל אייכלר: על כך אמרו חז"ל: על חייו לא חס, על חיי אחרים לא כל שכן.

ישראל אייכלר: אבל מי שמאמין שאדם נברא בצלם אלוקים, יודע וצריך לדעת וצריך לשמור על קדושת החיים; אם לא של אחרים - לפחות של עצמו, ואם לא של עצמו - לפחות של אחרים.

ישראל אייכלר: ברשותכם, אני רוצה לסכם את הדיון.

ישראל אייכלר: נוסח ההודעה לסיכום הדיון על התמשכות הקטל בכבישים שהוסכם על דעת סיעות העבודה, הליכוד, שינוי, ש"ס, האיחוד הלאומי - ישראל ביתנו, מרצ, מפד"ל, יהדות התורה ועם אחד: 1.

ישראל אייכלר: הכנסת קוראת להפנות חלק מהכנסות המדינה מקנסות ומענישה על עבירות תעבורה למלחמה בתאונות הדרכים.

ישראל אייכלר: 2.

ישראל אייכלר: הכנסת קוראת לרשויות המוסמכות להתייחס לתאונות הדרכים שאין בהן נפגעים כאילו היו נפגעים, ולהעניש את האשמים בהתאם לחומרת העבירה ולא לפי חומרת התוצאה בלבד.

ישראל אייכלר: 3.

ישראל אייכלר: הכנסת קוראת לשר התחבורה לדווח לה באופן קבוע על פעולות משרדו בתחום המלחמה בתאונות הדרכים.

ישראל אייכלר: 4.

ישראל אייכלר: הכנסת קוראת לוועדת הכנסת לשקול הקמת ועדה קבועה למלחמה בתאונות דרכים, ולא להסתפק בוועדת משנה.

ישראל אייכלר: 5.

ישראל אייכלר: הכנסת קוראת לשקול אפשרות של הפרטת הפיקוח על עברייני תנועה.

ישראל אייכלר: 6.

ישראל אייכלר: הכנסת קוראת לכלול עבודות שירות בבתי-חולים כחלק מהענישה לנהגים עבריינים.

ישראל אייכלר: 7.

ישראל אייכלר: הכנסת קוראת לחייב כל נהג ברענון שנתי בן שלוש שעות, בכתב או בעל-פה, בנושא נהיגה זהירה.

ישראל אייכלר: תודה רבה.

אתי לבני: תודה רבה לחבר הכנסת אייכלר.

אתי לבני: יש כאן הודעה נוספת מטעם סיעת חד"ש-תע"ל.

ראובן ריבלין: אדוני, בבקשה.

עסאם מח'ול: הודעת סיכום מטעם סיעת חד"ש-תע"ל לסיכום הדיון על התמשכות הקטל בדרכים: הקטל בדרכים נמשך ואף ממדיו הטרגיים הולכים וגדלים בתקופה האחרונה.

עסאם מח'ול: על כן, הכנסת קובעת וקוראת לממשלה: 1.

עסאם מח'ול: לפעול להאצת החקיקה שהומלץ עליה בדוח ועדת החקירה הפרלמנטרית בנושא תאונות הדרכים, שסיימה את עבודתה בסוף הקדנציה הקודמת.

עסאם מח'ול: 2.

עסאם מח'ול: להקצות את התקציבים המתאימים לשיפור תשתית הכבישים בארץ, ובמיוחד באזורי הספר וביישובים הערביים.

עסאם מח'ול: 3.

עסאם מח'ול: לדאוג לשילוט בולט ומועיל בכבישים, ובמיוחד שילוט בשפה הערבית התקנית באזורים ש-20% ומעלה מתושביהם אזרחים ערבים.

עסאם מח'ול: תודה רבה.

ראובן ריבלין: תודה רבה.

ראובן ריבלין: רבותי חברי הכנסת, הוגשו כמה הצעות סיכום.

ראובן ריבלין: אדוני השר, אני קודם כול מודה וחושב שאדוני עושה שירות גדול למלחמה בתאונות הדרכים בכך שהוא נמצא כאן במשך כל הדיון.

ראובן ריבלין: לצערי הרב, לא רבים מחברי הכנסת חשבו שנושא זה מספיק חשוב להם אישית כדי להשתתף בו.

ראובן ריבלין: מדובר פה בגזירה שלא נגזרה עלינו משמים, אלא היא תלויה בנו, וחבל שחברי הכנסת, כאשר הם יודעים שייחדנו את מחציתו השנייה של היום לדיון בתאונות הדרכים, לא בחרו לבוא ולהשתתף בדיון, בעוד בדיונים בעניינים פיקנטיים רבים משתתפים.

ראובן ריבלין: חבל.

ראובן ריבלין: אני מאוד מודה לשר על כך שהשתתף בכל הדיון.

ראובן ריבלין: אני מבקש להצביע.

ראובן ריבלין: אדוני, מקובלות עליו שתי הודעות הסיכום?

ישראל אייכלר: - - -

עסאם מח'ול: מציעים לצרף את שתיהן.

גלעד ארדן: אני מציע לצרף את ראש הממשלה לסעיף 3.

ראובן ריבלין: טוב, אנחנו נלך מהסוף להתחלה.

ראובן ריבלין: הודעת סיכום מטעם סיעת חד"ש-תע"ל לסיכום הדיון על התמשכות הקטל בדרכים.

ראובן ריבלין: רבותי חברי הכנסת, מי בעד?

ראובן ריבלין: מי נגד?

ראובן ריבלין: נא להצביע.

ראובן ריבלין: ההצבעה החלה.

קריאה: אפשר להצביע בעד שתיהן?

ראובן ריבלין: כן, כן.

ראובן ריבלין: אפשר.

ראובן ריבלין: הן לא סותרות.

ראובן ריבלין: הצבעה מס' 3 בעד הצעת הסיכום שהביא חבר הכנסת עסאם מח'ול - 6 נגד - אין נמנעים - אין הצעת הסיכום שהביא חבר הכנסת עסאם מח'ול נתקבלה.

ראובן ריבלין: ובכן, שישה בעד, באין מתנגדים ובאין נמנעים אני קובע שהודעת הסיכום מטעם סיעת חד"ש-תע"ל עברה.

ראובן ריבלין: רבותי חברי הכנסת, אנחנו עוברים להצעת סיכום הדיון על התמשכות הקטל בכבישים שהוסכמה על דעת הסיעות: העבודה, הליכוד, שינוי, ש"ס, האיחוד הלאומי - ישראל ביתנו, מרצ, מפד"ל, יהדות התורה ועם אחד.

ראובן ריבלין: נא להצביע, רבותי חברי הכנסת.

ראובן ריבלין: ההצבעה החלה, בבקשה.

ראובן ריבלין: הצבעה מס' 4 בעד הצעת הסיכום שהביא חבר הכנסת ישראל אייכלר - 8 נגד - אין נמנעים - אין הצעת הסיכום שהביא חבר הכנסת ישראל אייכלר נתקבלה.

ראובן ריבלין: ובכן, שמונה בעד, אין נמנעים ואין מתנגדים.

ראובן ריבלין: אני קובע שגם הצעה זו של סיעות העבודה, הליכוד, שינוי, ש"ס, האיחוד הלאומי - ישראל ביתנו, מרצ, מפד"ל, יהדות התורה ועם אחד - עברה.

ראובן ריבלין: אני מאוד מודה לחברי הכנסת.

ראובן ריבלין: רבותי חברי הכנסת, תם סדר-היום.

ראובן ריבלין: הישיבה הבאה תתקיים מחר, יום רביעי, ב' בתמוז התשס"ג, 2 ביולי 2003, בשעה 11:00.

ראובן ריבלין: ישיבת הכנסת נעולה.